Proposta għal regolament tal-Kunsill Li jimponi dazju ta’ l-antidumping definittiv fuq l-importazzjonijiet ta’ siliko-manganiż li joriġinaw fir-Repubblika tal-Poplu taċ-Ċina u fil-Każakstan u li jtemm il-proċedura dwar l-importazzjonijiet ta’ siliko-manganiż li joriġinaw fl-Ukraina /* KUMM/2007/0702 finali */





[pic] | KUMMISSJONI TAL-KOMUNITAJIET EWROPEJ | Brussel 9.11.2007 KUMM(2007) 702 finali Proposta għal REGOLAMENT TAL-KUNSILL Li jimponi dazju ta’ l-antidumping definittiv fuq l-importazzjonijiet ta’ siliko-manganiż li joriġinaw fir-Repubblika tal-Poplu taċ-Ċina u fil-Każakstan u li jtemm il-proċedura dwar l-importazzjonijiet ta’ siliko-manganiż li joriġinaw fl-Ukraina (preżentata mill-Kummissjoni) MEMORANDUM TA’ SPJEGAZZJONI IL-KUNTEST TAL-PROPOSTA | Ir-raġunijiet għal u l-għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru. 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru 2117/2005 tal-21 ta’ Diċembru 2005 (“ir-Regolament bażiku’). | Il-kuntest ġenerali Din il-proposta qed issir fil-kuntest ta’ l-implimentazzjoni tar-Regolament bażiku, u hija r-riżultat ta’ investigazzjoni li kienet saret skond ir-rekwiżiti sostantivi u proċedurali stabbiliti fir-Regolament bażiku. | Id-dispożizzjonijiet eżistenti fil-qasam tal-proposta Mhux applikabbli. | Il-konsistenza mal-politiki u ma’ l-għanijiet l-oħra ta’ l-Unjoni Mhux applikabbli. | IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT | Il-konsultazzjoni mal-partijiet interessati | Il-partijiet interessati kkonċernati mill-proċedura diġà kellhom il-possibbiltà li jiddefendu l-interessi tagħhom matul l-investigazzjoni, skond id-dispożizzjonijiet tar-Regolament bażiku. | Il-ġbir u l-użu tal-kompetenza | Ma kien hemm l-ebda bżonn ta’ kompetenza esterna. | Il-valutazzjoni ta’ l-impatt Din il-proposta hija r-riżultat ta’ l-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali ta’ l-impatt, iżda fih lista eżawrjenti tal-kundizzjonijiet li jridu jiġu vvalutati. | L- ELEMENTI LEGALI TAL-PROPOSTA | Taqsira ta’ l-azzjoni proposta Fis-6 ta’ Settembru 2006, il-Kummissjoni bdiet proċedura dwar l-anti-dumping dwar l-importazzjonijiet ta’ siliko-manganiż li joriġinaw fir-Repubblika tal-Poplu taċ-Ċina, fil-Każakstan u fl-Ukraina. Ma ġiet imposta ebda miżura provviżorja f’dan il-każ minħabba l-ħtieġa li tiġi approfondita l-analiżi tad-dumping, tal-kawżalità u ta’ l-interess Komunitarju. L-investigazzjoni sabet dumping tal-prodott ikkonċernat, li kkawża ħsara lill-industrija Komunitarja fil-każ ta’ l-importazzjonijiet mill-Każakstan u ċ-Ċina. Fil-każ ta’ l-Ukraina, minkejja l-eżistenza tad-dumping, il-marġinu medju ta’ l-inġurja kien aktar baxx mid-de minimis. L-investigazzjoni ppruvat ukoll li ma kien hemm ebda aspett ta’ interess Komunitarju ta’ importanza konvinċenti kontra l-impożizzjoni ta’ miżuri anti-dumping definittivi. Fuq din il-bażi, huwa propost li jiġu imposti miżuri definittivi fil-każ tal-Każakstan u ċ-Ċina, u li tiġi tterminata l-proċedura kontra l-Ukraina. Għalhekk, huwa ssuġġerit li l-Kunsill jadotta l-proposta annessa għal Regolament. | Il-bażi legali Ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru 2117/2005 tal-21 ta’ Diċembru 2005. | Il-prinċipju ta’ sussidjarjetà Il-proposta taqa’ taħt il-kompetenza esklużiva tal-Komunità. Għaldaqstant il-prinċipju ta’ sussidjarjetà ma japplikax. | Il-prinċipju ta’ proporzjonalità Il-proposta hija konformi mal-prinċipju ta’ proporzjonalità għar-raġunijiet li ġejjin: | Il-forma ta’ azzjoni ġiet deskritta fir-Regolament bażiku li ssemma aktar ’il fuq u ma tħalli l-ebda skop għal deċiżjoni nazzjonali. | Indikazzjoni ta’ kif il-piż finanzjarju u amministrattiv li jaqa’ fuq il-Komunità, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jiġi minimizzat u jinġieb fi proporzjon għal ma’ l-għan tal-proposta, mhix applikabbli. | L-għażla ta’ l-istrumenti | L-istrument propost: ir-Regolament. | Mezzi oħrajn ma jkunux adegwati għar-raġuni li ġejja: Mezzi oħrajn ma jkunux adegwati għaliex ir-Regolament bażiku ma jipprevedix għażliet alternattivi. | L-IMPLIKAZZJONI BAġITARJA | Il-proposta ma għandha l-ebda implikazzjoni għall-baġit Komunitarju. | 1. Proposta għal REGOLAMENT TAL-KUNSILL Li jimponi dazju ta’ l-antidumping definittiv fuq l-importazzjonijiet ta’ siliko-manganiż li joriġinaw fir-Repubblika tal-Poplu taċ-Ċina u fil-Każakstan u li jtemm il-proċedura dwar l-importazzjonijiet ta’ siliko-manganiż li joriġinaw fl-Ukraina IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[1] (‘ir-Regolament bażiku’), u b’mod partikolari l-Artikolu 9 tiegħu, Wara li kkunsidra l-proposta mressqa mill-Kummissjoni wara li kkonsultat lill-Kumitat Konsultattiv, Billi: A. IL-PROĊEDURA 1. Il-bidu 2. Fis-6 ta’ Settembru 2006, skond l-Artikolu 5 tar-Regolament bażiku, permezz ta’ avviż (‘avviż tal-bidu’) ippubblikat fil-Ġurnal Uffiċjali ta’ l-Unjoni Ewropea[2], il-Kummissjoni ħabbret il-bidu ta’ proċedura ta’ anti-dumping, dwar importazzjonijiet fil-Komunità ta’ siliko-manganiż (inkluż il-ferro-siliko-manganiż) (‘SiMn’) li joriġinaw fir-Repubblika tal-Poplu taċ-Ċina (‘iċ-Ċina’), fil-Każakstan u fl-Ukraina (‘il-pajjiżi kkonċernati). 3. Il-proċedura nbdiet wara li fl-24 ta’ Lulju 2006 tressaq lment mill- Comité de Liaison des Industries de Ferro-Alliages (EUROALLIAGES) (‘min qed jagħmel l-ilment’ f’isem il-produtturi li jirrappreżentaw proporzjon kbir, f’dan il-każ aktar minn 50 %, tal-produzzjoni Komunitarja totali ta’ SiMn (‘il-produtturi li għamlu l-ilment’). L-ilment kien fih evidenza prima facie ta’ dumping ta’ SiMn li joriġina fil-pajjiżi kkonċernati kif ukoll ta’ ħsara materjali li tirriżulta minnu, u li tqieset biżżejjed biex tkun iġġustifikata l-bidu ta’ proċedura. 4. Parti interessata qalet li l-Kummissjoni missha inizjat dan il-proċediment ukoll kontra importazzjonijiet li joriġinaw mill-Indja. Fiż-żmien ta’ meta nbeda l-proċediment attwali, iżda, il-Kummissjoni ma kellhiex evidenza biżżejjed ta’ dumping li jagħmel ħsara għad-dispożizzjoni tagħha li setgħet iġġustifikat li jinbeda proċediment kontra importazzjonijiet li joriġinaw mill-Indja f’konformità mar-rekwiżiti ta’ l-Artikolu 5(2) tar-Regolament bażiku. 2. Il-partijiet ikkonċernati mill-proċedura 5. B’mod uffiċjali l-Kummissjoni informat lil min qed jagħmel l-ilment, lill-produtturi Komunitarji li qed jagħmlu l-ilment u lill-produtturi Komunitarji l-oħrajn magħrufa, lill-produtturi li jesportaw fil-pajjiżi kkonċernati, lill-importaturi/kummerċjanti u lill-assoċjazzjonijiet tagħhom, lill-fornituri u lill-utenti li kien magħruf li huma kkonċernati u lir-rappreżentanti tal-pajjiżi li jesportaw ikkonċernati, bil-bidu tal-proċedura. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu smigħ fil-terminu stabbilit fl-avviż tal-bidu. Il-partijiet interessati kollha li għamlu din it-talba u li wrew li kien hemm raġunijiet partikolari għaliex għandhom jinstemgħu, ingħataw smigħ. 6. Biex il-produtturi li jesportaw fiċ-Ċina u fil-Każakstan ikunu jistgħu jissottomettu talba għat-trattament tas-suq ta’ l-ekonomija (‘MET’ - market economy treatment) jew għal trattament individwali (‘IT’ - individual treatment), jekk xtaqu, il-Kummissjoni bagħtet formoli ta’ talba lill-produtturi li jesportaw li kien magħruf li huma kkonċernati kif ukoll lill-awtoritajiet taċ-Ċina u tal-Każakstan. Erba’ gruppi ta’ produtturi li jesportaw fiċ-Ċina u produttur wieħed li jesporta fil-Każakstan talbu l-MET skond l-Artikolu 2(7) tar-Regolament bażiku, jew it-trattament IT jekk l-investigazzjoni tistabbilixxi li ma jilħqux il-kundizzjonijiet għall-MET. 7. Minħabba l-għadd kbir apparenti ta’ produtturi li jesportaw fiċ-Ċina u l-għadd kbir ta’ importaturi fil-Komunità fl-avviż tal-bidu ġie previst l-użu ta’ teħid ta’ kampjuni għad-determinazzjoni tad-dumping u tal-ħsara, skond l-Artikolu 17 tar-Regolament bażiku. 8. Biex il-Kummissjoni tkun tista’ tiddeċiedi jekk hemmx bżonn tat-teħid ta’ kampjuni u, jekk iva, biex tagħżel kampjun, il-produtturi kollha fiċ-Ċina u l-importaturi Komunitarji ntalbu jippreżentaw irwieħhom quddiem il-Kummissjoni, u jipprovdu, kif ġie speċfikat fl-avviż tal-bidu, informazzjoni bażika dwar l-attivitajiet tagħhom li għandhom x’jaqsmu mal-prodott ikkonċernat waqt il-perjodu ta’ l-1 ta’ Lulju 2005 sat-30 ta’ Ġunju 2006. 9. Sa fejn huma kkonċernati l-produtturi li jesportaw fiċ-Ċina, minħabba li erba’ gruppi ta’ kumpaniji li għandhom bejgħ bl-esportazzjoni ta’ SiMn lejn il-Komunità matul l-IP indikaw li kienu lesti li jkunu inklużi f’kampjun, ġie deċiż li t-teħid tal-kampjuni ma kienx meħtieġ. 10. Dwar l-importaturi lejn il-Komunità Ewropea, żewġ importaturi biss li ma kellhomx x’jaqsmu ippreżentaw ruħhom u provdew l-informazzjoni mitluba fil-ħin. Għalhekk ġie deċiż li t-teħid tal-kampjuni ma kienx meħtieġ. 11. Il-Kummissjoni bagħtet kwestjonarji lill-partijiet kollha li kienu magħrufa li huma kkonċernati u lill-kumpaniji l-oħrajn kollha li ppreżentaw ruħhom fit-termini stabbiliti fl-avviż tal-bidu. Ir-risposti għall-kwestjonarji waslu minn erba’ produtturi Komunitarji, mill-erba’ gruppi ta’ produtturi li jesportaw fiċ-Ċina, mill-uniku produttur li jesporta mill-Każakstan, minn tliet produtturi li jesportaw mill-Ukraina, minn żewġ importaturi mhux relatati u minn disa’ utenti mhux relatati fil-Komunità. Barra minn dan, żewġ utenti ssottomettew xi kummenti mingħajr ma rrispondew għall-kwestjonarju. 12. Iżda wieħed mill-gruppi ta’ produtturi li jesportaw fiċ-Ċina sussegwentement ma qabilx għal verifika ppjanata fuq il-post għall-għarrieda kif provdut fit-talbiet tagħhom għal MET/IT u fir-risposti għall-kwestjonarju. Għalhekk, wara li għarrfet lill-kumpaniji kkonċernati dwar il-konsegwenzi tan-nuqqas ta’ kooperazzjoni kif stipulat fl-Artikolu 18(1) tar-Regolament bażiku, il-Kummissjoni, skond id-dispożizzjonijiet ta’ l-Artikolu 48 qieset lil dawn il-kumpaniji bħala li ma kinux qed jikkooperaw fil-proċedura u s-sottomissjonijiet kollha magħmula minnhom ġew imwarrba. 13. Il-Kummissjoni fittxet u vverifikat l-informazzjoni kollha li qieset neċessarja għall-fini ta’ MET/IT, fil-każ taċ-Ċina u l-Każakstan, u ta’ determinazzjoni tad-dumping, tal-ħsara li rriżultat kif ukoll ta’ l-interess Komunitarju għall-pajjiżi kollha kkonċernati. Saru żjarat ta’ verifika fl-uffiċji tal-kumpaniji li ġejjin: (a) Il-produtturi Komunitarji - Eramet Comilog Manganese, Pariġi, Franza - Ferroatlantica S.L., Madrid, Spanja - Huta Łaziska SA, Łaziska Górne, il-Polonja - OFZ, a.s., Istebne, Slovakkja. (b) L-Utenti fil-Komunità - Compañía Española de Laminación, S.L., Castellbisbal, Spanja - Mittal Steel Poland SA (Arcelor SA), Kraków, il-Polonja. (c) L-importaturi mhux relatati - Metalleghe S.P.A., Brescia, l-Italja (d) Il-produtturi li jesportaw fiċ-Ċina - Il-Grupp Minmetals - Minmetals (Guizhou) Ferro-Alloys Co., Ltd., Guiyang - Guiyang Huaxi Minmetals Ferro-Alloys Co., Ltd., Qingzhen - China Minmetals Shenzhen Co., Ltd., Shenzhen - Minmetals Shanghai Pudong Trading Co., Ltd., Shanghai - China National Minerals Co., Ltd., Beijing - Minmetals Orient Import & Export Trading Co., Ltd., Beijing. - Il-Grupp Jilin - Jilin Ferroalloys Co., Ltd., Jilin City - Jilin Ferroalloy Imp & Exp Co., Ltd., Jilin City. - Il-Grupp Shanxi Jinneng - Shanghai Jinneng International Trade Co. Ltd., Shanghai - Datong Jinneng Jinli Ferroalloy Co. Ltd., Datong - Shanxi Jinneng Group Jinguan Ferroalloy, Datong - Datong Jinneng Industrial Silicon Co. Ltd., Datong. (e) Il-produttur li jesporta fil-Każakstan - OJSC Kazchrome (‘Kazchrome’), Aktyubinsk u Aksu. (f) Il-produtturi li jesportaw fl-Ukraina - PJSC Nikopol Ferroalloys Plant (‘NFP’), Nikopol u l-kummerċjanti relatati tagħha - SPIG ‘Interpipe’ Corporation, Dniepopetrovsk - Nikopolskie Ferrosplavy LLC, Dniepopetrovsk - JSC Stakhanov Ferroalloys Plant (‘Stakhanov’), Stakhanov - OJSC Zaporozhye Ferroalloys Plant (‘Zaporozhye’), Zaporozhye. (g) Il-kummerċjanti relatati fl-Iżvizzera - Steelex SA, Lugano, relatata ma’ PJSC Nikopol Ferroalloys Plant - ENRC, Kloten, relatata ma’ OJSC Kazchrome. - Fid-dawl tal-ħtieġa li jiġi stabbilit valur normali għall-produtturi li jesportaw fiċ-Ċina u fil-Każakstan li għalihom jista’ ma jingħatax l-MET, saret verifika sabiex jiġi stabbilit il-valur normali fuq il-bażi tad-data minn pajjiż analogu fuq il-post ta’ dan il-produttur li ġej u l-kumpanija relatata tal-bejgħ tiegħu fl-Istati Uniti ta’ l-Amerika (“l-Istati Uniti”): - Eramet Marietta, Inc., Marietta, Ohio (produttur) - Eramet North America, Inc., Coraopolis, Pennsylvania (kumpanija relatata tal-bejgħ). 3. Il-perjodu ta’ investigazzjoni 14. L-investigazzjoni tad- dumping u tal-ħsara kopriet il-perjodu mill-1 ta’ Lulju 2005 sat-30 ta’ Ġunju 2006 (il-‘perjodu ta’ investigazzjoni’ jew ‘IP’). L-eżaminar tat-tendenzi rilevanti għall-valutazzjoni tal-ħsara kopra l-perjodu mill-1 ta’ Jannar 2002 sat-tmiem il-perjodu ta’ investigazzjoni (‘il-perjodu meqjus’). B. IL-PRODOTT IKKONĊERNAT U L-PRODOTT SIMILI 1. Il-prodott ikkonċernat 15. Il-prodott ikkonċernat huwa siliko-manganiż (inkluż ferro-siliko-manganiż) (‘SiMn’) li joriġina fiċ-Ċina, fil-Każakstan u fl-Ukraina (‘il-prodott ikkonċernat), normalment iddikjarat taħt il-Kodiċijiet NM 7202 30 00 u ex 8111 00 11. 16. Il-prodott ikkonċernat jintuża fl-industrija ta’ l-azzar għad-deossidazzjoni u bħala liga. Normalment huwa prodott mill-manganiż mhux maħdum u s-silikon li huma mħallta u miġjuba għal temperaturi ta’ fużjoni ġewwa forn. 17. L-SiMn jeżisti fi kwalitajiet differenti u jista’ jkollu kontenut differenti ta’ ħadid (Fe), manganese (Mn), silikon (Si) u karbonju (C). Sa fejn huwa kkonċernat il-kontenut tal-karbonju, tista’ ssir distinzjoni bejn l-SiMn b’kontenut ta’ karbonju baxx ħafna, li għandu kwalità ogħla (u jiġbed prezz ogħla), u l-SiMn b’kontenut ta’ karbonju ogħla, li jista’ jitqies bħala l-kwalità normali. L-SiMn jinbiegħ f’daqsijiet differenti ta’ trab, partiċelli jew biċċiet. Minkejja dawn id-differenzi, il-kwalitajiet u d-daqsijiet kollha ġew meqjusa bħala prodott uniku għaliex għandhom l-istess karatteristiċi fiżiċi u kimiċi ewlenin u l-istess użi ewlenin. 2. Il-prodotti simili 18. L-investigazzjoni wriet li l-SiMn prodott u mibjugħ fil-Komunità mill-industrija Komunitarja, l-SiMn prodott u mibjugħ fis-swieq domestiċi taċ-Ċina, tal-Każakstan u ta’ l-Ukraina, u fis-suq domestiku ta’ l-Istati Uniti, li fl-aħħar serviet bħala pajjiż analogu, u l-SiMn importat lejn il-Komunità miċ-Ċina, mill-Każakstan u mill-Ukraina, essenzjalment għandhom l-istess karatteristiċi kimiċi u fiżiċi bażiċi u l-istess użi bażiċi. Għalhekk jitqiesu li huma simili fis-sens ta’ l-Artikolu 1(4) tar-Regolament bażiku. 19. Produttur wieħed li jesporta iddikjara li l- manganese mhux maħdum, normalment iddikjarat taħt il-Kodiċi NM 8111 00 11, għandu jkun kopert mill-investigazzjoni. F’dan ir-rigward huwa kkonfermat li l-prodott ikkonċernat huwa siliko-manganiż, kif inhuwa ddikjarat fil-premessa (15) u mhux il- manganese mhux maħdum, iżda jinkludi wkoll is-siliko-manganiż mhux maħdum. Filwaqt li l-SiMn ġeneralment huwa ddikjarat taħt il-Kodiċi NM 7202 30 00, jista’ wkoll jiġi ddikjarat, skond il-kontenut ta’ ħadid, bħala siliko-manganiż mhux maħdum jew trabijiet tas-siliko-manganiż taħt il-Kodiċi NM 8111 00 11. C. ID-DUMPING 1. It-Trattament ta’ Ekonomija tas-Suq (‘MET’) 20. Skond l-Artikolu 2(7)(b) tar-Regolament bażiku, fl-investigazzjonijiet dwar l-anti-dumping dwar l-importazzjonijiet li joriġinaw fiċ-Ċina u fil-Każakstan, il-valur normali għandu jiġi ddeterminat skond il-paragrafi 1 sa 6 ta’ l-istess Artikolu għal dawk il-produtturi li wrew li jilħqu l-kriterji stabbiliti fl-Artikolu 2(7)(c) tar-Regolament bażiku, jiġifieri fejn jintwera minn dawn il-produtturi li jesportaw li l-kundizzjonijiet ta’ l-ekonomija tas-suq jipprevalu fir-rigward tal-manifattura u l-bejgħ tal-prodott simili. Fil-qosor, u għall-faċilità ta’ riferenza biss, dawn il-kriterji huma deskritti fil-qosor hawn taħt: 1) id-deċiżjonijiet kummerċjali jsiru b’risposta għal sinjali tas-suq, mingħajr interferenza sinifikanti mill-Istat, u l-ispejjeż jirriflettu l-valuri tas-suq; 2) id-ditti ghandhom sett wieħed ċar ta’ rekords ta’ kotba bażiċi, li huma vverifikati b’mod indipendenti skond standards internazzjonali ta’ żamma tal-kotba u jiġu applikati għall-iskopijiet kollha; 3) ma hemm ebda tgħawwiġ sinifikanti li ġej mis-sistema ta’ ekonomija ta’ qabel li ma kinitx tas-suq; 4) il-liġijiet dwar il-falliment u dwar il-proprjetajiet jiggarantixxu l-istabbilità u ċ-ċertezza legali; 5) il-konverżjonijiet tar-rata ta’ l-iskambju huma mwettqa skond rati tas-suq. 21. Erba’ gruppi ta’ produtturi Ċiniżi li jesportaw inizjalment talbu l-MET skond l-Artikolu 2(7)(b) tar-Regolament bażiku u rrispondew għall-formola ta’ talba għall-MET għall-produtturi li jesportaw fit-termini determinati. Iżda, wieħed minn dawn il-gruppi wara dan iddeċieda li ma jikkooperax ma’ l-investigazzjoni (kif jissemma fil-premessa (11) hawn fuq). Għalhekk, it-talbiet għal MET tat-tliet gruppi Ċiniżi l-oħrajn ta’ produtturi li jesportaw elenkati fil-premessa (12) ġew meqjusa. Dawn il-gruppi kollha inkludew kemm produtturi tal-prodott ikkonċernat kif ukoll il-kumpaniji relatati mal-produtturi u involuti fil-bejgħ tal-prodott ikkonċernat. Tassew hija l-prattika konsistenti tal-Kummissjoni li teżamina jekk grupp sħiħ ta’ kumpaniji relatati jilħaqx il-kundizzjonijiet għall-MET. 22. L-uniku produttur li jesporta mill-Każakstan talab l-MET skond l-Artikolu 2(7)(b) tar-Regolament bażiku u rrisponda għall-formola ta’ talba għall-MET għall-produtturi li jesportaw fit-termini mogħtija. 23. Għall-produtturi li jesportaw li kkoperaw, il-Kummissjoni tablet l-informazzjoni kollha li qieset meħtieġa u vverifikat l-informazzjoni sottomessa fit-talba għal MET fuq il-post tal-kumpaniji in kwistjoni kif qieset meħtieġ. 1.1. Id-determinazzjoni ta’ MET dwar il-produtturi li jesportaw fiċ-Ċina 24. L-investigazzjoni żvelat li l-MET ma setgħat tingħata lil ebda produttur li jesporta Ċiniż elenkat fil-premessa (12) għaliex ebda minn dawn il-gruppi ma laħaq il-kriterju 1 stabbilit fl-Artikolu 2(7)(c) tar-Regolament bażiku u, barra minn dan, wieħed minn dawn naqas li jilħaq il-kriterju 2 u ieħor naqas milli jilħaq il-kriterju 3. Ukoll, għall-grupp li ma laħaqx il-kriterji 1 u 2, baqgħu dubji serji dwar il-kriterju 3 u fi kwalunkwe każ, dan il-grupp naqas milli jissottometti sett sħiħ ta’ formoli ta’ talba għall-MET u risposti għall-kwestjonarju tal-kumpaniji relatati tiegħu involuti fil-produzzjoni u/jew in-negozjar tal-prodott ikkonċernat. 25. Sa fejn huwa kkonċernat il-kriterju 1, ebda mill-gruppi ta’ kumpaniji Ċiniżi kkonċernati ma wrew li laħqu dan il-kriterju. Il-gruppi ta’ kumpaniji kollha nstabu li fl-aħħar mill-aħħar jappartjenu għall-Istat u naqsu li jippreżentaw evidenza li tista’ titqies biżżejjed biex tneħħi d-dubji dwar interferenza sinifikanti mill-Istat fid-deċiżjonijiet dwar l-immaniġġar. Għalhekk ma setax jiġi eskluż li l-kumpaniji kienu taħt kontroll u interferenza sinifikanti mill-Istat. 26. Għal grupp wieħed ta’ kumpaniji, minbarra n-nuqqas ta’ konformità mal-kriterju 1, ġie stabbilit li ma setax juri li ma hemm ebda tgħawwiġ li ntiret mis-sistema ekonomika mhux tas-suq ta’ qabel (kriterju 3), minħabba xi benefiċċji ta’ self mhux ikkumpensati li kumpanija waħda fil-grupp kienet irċeviet mill-kumpanija ewlenija li kienet tappartjeni għall-Istat. 27. Barra minn dan, għal grupp ieħor ta’ kumpaniji, minbarra n-nuqqas ta’ konformità mal-kriterju 1, ġie stabbilit li ma setax juri li ma hemm ebda tgħawwiġ li nżamm mis-sistema ekonomika mhux tas-suq ta’ qabel, b’mod partikolari minħabba l-eżistenza ta’ kummerċ bi tpartit matul il-perjodu ta’ l-investigazzjoni. Dan il-grupp naqas ukoll li juri li l-kotba ta’ bosta mill-entitajiet ivverifikati tiegħu ġew ivverifikati b’mod indipendenti skond l-istandards internazzjonali tal-kontabilità, għaliex l-applikazzjoni ta’ prinċipji tajbin u bażiċi taż-żamma tal-kotba, b’mod partikolari fir-rigward tad-deprezzament ta’ l-assi fissi, ġiet imdawra mill-kumpanija prinċipali (parent) u dan il-ksur ġie aċċettat mill-awdituri tal-kumpaniji. 28. Barra minn dan, fl-istess grupp, għall-inqas kumpanija waħda li dehret li kienet involuta fin-negozjar tal-prodott ikkonċernat la kienet issottomettiet formola ta’ talba għal MET u lanqas risposta għal kwestjonarju, li qiegħed fid-dubju d-dipendibbiltà ta’ l-informazzjoni provduta. 29. Il-partijiet interessati ingħataw opportunità li jikkummentaw fuq dawn is-sejbiet. Il-kummenti rċevuti minn żewġ gruppi Ċiniżi ta’ produtturi li jesportaw ma pprovdew ebda prova ġdida li setgħet tibdel is-sejbiet li jirrigwardaw id-determinazzjoni ta’ l-MET. 30. Fuq bażi ta’ dan ta’ hawn fuq, l-ebda mill-gruppi Ċiniżi ta’ produtturi li jesportaw li jilħqu l-kriterji kollha stabbiliti fl-Artikolu 2(7)(c) tar-Regolament bażiku, u għalhekk, ma setgħux jingħataw MET. 1.2. Id-determinazzjoni ta’ l-MET dwar l-uniku produttur li jesporta fil-Każakstan 31. L-uniku produttur li jesporta fil-Każakstan wera li laħaq il-ħames kriterji stabbiliti fl-Artikolu 2(7)(c) tar-Regolament bażiku, u għalhekk ingħata l-MET. Il-produttur li jesporta u l-industrija Komunitarja (ara l-premessa (91)) ingħataw opportunità li jikkumentaw dwar is-sejbiet ta’ MET. Il-kummenti li waslu mill-industrija Komunitarja ma pprovdew ebda prova ġdida li setgħet tibdel is-sejbiet li jirrigwardaw id-determinazzjoni ta’ l-MET. 2. It-trattament individwali (‘IT’) 32. Skond l-Artikolu 2(7)(a) tar-Regolament bażiku, huwa stabbilit dazju għall-pajjiż kollu, jekk hemm, għall-pajjiżi kollha li jaqgħu taħt dak l-Artikolu ħlief għall-każijiet fejn il-kumpaniji jistgħu juru li jilħqu l-kriterji kollha stabbiliti fl-Artikolu 9(5) tar-Regolament bażiku. 33. Sa fejn hija kkonċernata ċ-Ċina, il-produtturi li jesportaw kollha li talbu l-MET talbu wkoll l-IT fil-każ li ma jingħatawx il-MET. 34. Fuq bażi ta’ l-informazzjoni disponibbli, instab li l-gruppi kollha ta’ kumpaniji kkonċernati naqsu li juru li kumulattivament kienu jilħqu r-rekwiżiti kollha għall-IT kif stabbilit fl-Artikolu 9(5) tar-Regolament bażiku. Jiġifieri li ġie stabbilit li l-kumpaniji naqsu milli jilħqu l-kriterji stipulati fl-Artikolu 9(5)(c) tar-Regolament bażiku li l-maġġoranza ta’ l-azzjonijiet jappartjenu għal persuni privati, ladarba kif inhuwa spjegat fil-premessa (25), il-kumpaniji kollha nstabu li fl-aħħar mill-aħħar kienu jappartjenu għall-Istat. Għalhekk, it-talbiet tagħhom kellhom jiġu miċħuda. 3. Il-valur normali 3.1. Il-metodoloġija ġenerali (i) Ir-rappreżentanza globali 35. Sa fejn hija kkonċernata d-determinazzjoni tal-valur normali, il-Kummissjoni l-ewwel stabbiliet, skond l-Artikolu 2(2) tar-Regolament bażiku, għal kull produttur li qed jesporta kkonċernat fil-Każakstan u fl-Ukraina, jekk il-bejgħ domestiku tal-prodott ikkonċernat lil klijenti indipendenti kienx rappreżentattiv, jiġifieri jekk il-volum totali ta’ dan il-bejgħ kienx jirrappreżenta għall-inqas 5 % tal-volum totali tal-bejgħ esportat tal-prodott ikkonċernat lejn il-Komunità. (ii) It-tqabbil tat-tipi ta’ prodotti 36. Il-Kummissjoni wara dan identifikat dawk it-tipi ta’ prodott mibjugħa domestikament mill-produtturi li jesportaw li għandhom bejgħ totali domestiku rappreżentattiv, li kienu identiċi jew direttament komparabbli mat-tipi mibjugħa għall-esportazzjoni lejn il-Komunità. (iii) Ir-rappreżentanza speċifika għat-tip ta’ prodott 37. Għal kull tip ta’ prodott mibjugħ mill-produtturi li jesportaw fis-swieq domestiċi tagħhom u misjuba li huma direttament komparabbli mat-tip ta’ prodott mibjugħ għall-esportazzjoni lejn il-Komunità, ġie stabbilit jekk il-bejgħ domestiku kienx rappreżentattiv biżżejjed għall-għanijiet ta’ l-Artikolu 2(2) tar-Regolament bażiku. Il-bejgħ domestiku ta’ tip partikolari ta’ prodott tqies rappreżentattiv biżżejjed meta l-volum totali ta’ dak it-tip ta’ prodott mibjugħ fis-suq domestiku lil klijenti indipendenti matul l-IP irrappreżenta għall-inqas 5 % tal-volum totali tal-bejgħ tat-tip komparabbli ta’ prodott esportat lejn il-Komunità. (iv) It-test ta l-andament ordinarju tal-kummerċ 38. Il-Kummissjoni sussegwentement eżaminat għal kull produttur li jesporta kkonċernat fil-Każakstan u fl-Ukraina jekk il-bejgħ domestiku ta’ kull tip ta’ prodott mibjugħ domestikament fi kwantitajiet rappreżentattivi setax jitqies bħala mibjugħ fl-andament ordinarju tal-kummerċ skond l-Artikolu 2(4) tar-Regolament bażiku. Dan sar billi ġie stabbilit għal kull tip ta’ prodott esportat il-proporzjon ta’ bejgħ domestiku bi qliegħ lil klijenti indipendenti matul l-IP. 39. Għal dawk it-tipi ta’ prodott fejn aktar minn 80 % skond il-volum tal-bejgħ fis-suq domestiku ma kienx anqas baxxi mill-ispiża ta’ l-unità u fejn il-prezz medju bil-piż differenzjat kien daqs jew ogħla mill-ispiża tal-produzzjoni medja bil-piż differenzjat, il-valur normali, skond it-tip ta’ prodott, ġie ikkalkulat bħala medja bil-piż differenzjat tal-prezzijiet tal-bejgħ domestiċi kollha tat-tip in kwistjoni. 40. F’każijiet fejn il-volum tal-bejgħ profittabbli ta’ tip ta’ prodott irrappreżenta 80 % jew inqas tal-volum totali ta’ bejgħ ta’ dak it-tip, jew fejn il-prezz medju bil-piż differenzjat ta’ dak it-tip kien aktar baxx min-nefqa tal-produzzjoni, il-valur normali kien ibbażat fuq il-prezz domestiku attwali, ikkalkulat bħala medja bil-piż differenzjat tal-prezzijiet tal-bejgħ domestiku kollu ta’ dak it-tip biss, sakemm dak il-bejgħ irrappreżenta 10 % jew aktar tal-volum totali ta’ bejgħ ta’ dak it-tip. 41. Fil-każijiet fejn il-volum ta’ bejgħ profittabbli ta’ kwanlunkwe tip ta’ prodott irrappreżenta inqas minn 10 % tal-volum totali ta’ bejgħ, tqies li dan it-tip partikolari kien mibjugħ fi kwantitajiet mhux suffiċjenti għall-prezz domestiku biex tkun provduta bażi xierqa għall-istabbiliment tal-valur normali. 42. Kull fejn il-prezzijiet domestiċi ta’ tip ta’ prodott partikolari mibjugħ minn produttur li jesporta ma setgħux jintużaw biex jiġi stabbilit il-valur normali, kellu jiġi applikat metodu ieħor. Skond l-Artikolu 2(3) tar-Regolament bażiku, il-Kummissjoni minflok ikkalkulat valur normali mibni, kif ġej. 43. Il-valur normali nbena billi ma’ l-ispejjeż tal-manifattura ta’ l-esportatur tat-tipi esportati ġie miżjud, aġġustat fejn meħtieġ, ammont raġonevoli għall-infiq tal-bejgħ, ġenerali u amministrattiv (‘SG&A’) u marġinu raġonevoli ta’ profitt. 44. Fil-każijiet kollha l-SG&A u l-profitt ġew stabbiliti skond il-metodi stabbiliti fl-Artikolu 2(6) tar-Regolament bażiku. Għal dan il-fini, il-Kummissjoni eżaminat jekk l-SG&A li ntefqu u l-profitt realizzat minn kull wieħed mill-produtturi li jesportaw ikkonċernati fis-suq domestiku kinux jikkostitiwixxu data dipendibbli. 3.2. Il-pajjiż analogu 45. Skond l-Artikolu 2(7)(a) tar-Regolament bażiku, fl-ekonomiji li huma fit-tranżizzjoni, il-valur normali għall-produtturi li jesportaw li ma ngħatawx l-MET għandu jiġi stabbilit fuq bażi tal-prezz jew valur mibni f’pajjiż terz li għandha l-ekonomija tas-suq (‘pajjiż analogu’) jew il-prezz minn dan il-pajjiż terz lil pajjiżi oħrajn, jew fejn dawn mhumiex possibbli, fuq kwalunkwe bażi oħra raġonevoli. 46. Fl-avviż tal-bidu, ġie ppjanat li tintuża l-Brażil bħala pajjiż analogu xieraq sabiex jiġi stabbilit il-valur normali għaċ-Ċina u l-Każakstan, fejn meħtieġ, u l-partijiet interessati ġew mistiedna jikkummentaw dwar dan. L-ebda parti interessata ma oġġezzjonat għal din il-proposta. 47. Il-Kummissjoni fittxet il-kooperazzjoni mill-produtturi magħrufa fil-Brażil u mbagħad ukoll minn produtturi f’pajjiżi oħrajn potenzjalment analogi, jiġifieri l-Indja, il-Ġappun, in-Norveġja, l-Afrika t’Isfel u l-Istati Uniti. L-offerti tal-kooperazzjoni, madankollu, inkisbu biss mill-produtturi fin-Norveġja u fl-Istati Uniti. Fuq bażi ta’ l-informazzjoni miksuba minn tliet kumpaniji Norveġiżi, ġie konkluż li s-suq domestiku ta’ SiMn fin-Norveġja kien żgħir ħafna. Għalhekk is-suq Norveġiż ma tqiesx rappreżentattiv biżżejjed sabiex jiġi ddeterminat il-valur normali għaċ-Ċina u l-Każakstan. 48. Dwar l-uniku produttur magħruf Amerikan, intbagħat kwestjonarju lil dak il-produttur u d-data sottomessa fir-risposta tagħha ġiet ivverifikata fuq il-post għall-għarrieda. Il-volum tal-bejgħ domestiku ta’ dak il-produttur in kwistjoni fl-Istati Uniti instab li huwa sinifikanti u rappreżentattiv biżżejjed meta mqabbel mal-volum ta’ esportazzjonijiet taċ-Ċina u l-Każakstan tal-prodott ikkonċernat lejn il-Komunità. Barra minn dan, is-suq ta’ l-Istati Uniti jista’ jitqies suq miftuħ, minħabba li l-livell ta’ dazju fuq l-importazzjoni huwa baxx (dazju MFN ta’ 3.9 % tal-prezz FOB). L-investigazzjoni wriet li kien hemm importazzjonijiet sostanzjali ta’ SiMn lejn is-suq ta’ l-Istati Uniti. Għalhekk, is-suq ta’ l-Istati Uniti tqies li huwa suq kompetittiv u rappreżentattiv biżżejjed għad-determinazzjoni tal-valur normali għaċ-Ċina u l-Każakstan. 49. Il-partijiet interessati ġew mistiedna jikkummentaw dwar dan, u waslu kummenti minn tliet partijiet interessati li oġġezzjonaw għall-għażla ta’ l-Istati Uniti bħala pajjiż analogu. Grupp wieħed ta’ esportaturi Ċiniżi sostna l-ewwelnett li ma hemmx biżżejjed kompetizzjoni fis-suq ta’ l-Istati Uniti ladarba (i) il-produttur li qed jikkoopera huwa l-uniku produttur fis-suq domestiku u (ii) il-volum ta’ importazzjonijiet lejn is-suq ta’ l-Istati Uniti huwa allegatament limitat minħabba l-eżistenza ta’ miżuri anti-dumping fl-Istati Uniti fuq importazzjonijiet ta’ siliko-manganiż mill-pajjiżi produtturi ewlenin fid-dinja. It-tieni, sostna li l-fatt li l-produttur mill-Istati Uniti li kkoopera huwa kumpanija relatata ma’ wieħed mill-produtturi li għamlu l-ilment xeħet dubju fuq id-dipendibbiltà u r-rappreżentattività ta’ l-informazzjoni tiegħu dwar l-ispiża u l-prezz. It-tielet, ġie allegat li għandu jitqies li l-aċċess għall-materjali mhux ipproċessati huwa differenti fl-Istati Uniti, fejn ma kien hemm ebda provvisti domestiċi tal-materja prima ewlenija, il-manganiż mhux maħdum, u ċ-Ċina, fejn il-provvisti domestiċi huma disponibbli. Ir-raba’, ġie allegat li pajjiż b’livell ta’ żvilupp ekonomiku aktar simili għal dak taċ-Ċina jikkostitwixxi pajjiż analogu aktar xieraq mill-Istati Uniti. 50. Il-produttur li jesporta Ċiniż allega li l-Indja jew, it-tieni, l-Ukraina, ikunu għażliet aktar xierqa għal pajjiż analogu, l-aktar minħabba li l-kundizzjonijiet tal-kompetizzjoni u tas-suq f’dawn il-pajjiżi jkunu aktar komparabbli mas-sitwazzjoni fiċ-Ċina. Bħala t-tielet għażla, ġie propost li l-valur normali għaċ-Ċina għandu jiġi stabbilit fuq il-bażi tad-data sottomessa minn dawk il-produtturi Ċiniżi li jikkwalifikaw għall-MET. Fl-aħħar, jekk l-Istati Uniti jinżamm bħala pajjiż analogu, ġie allegat li għandhom isiru aġġustamenti għall-valur normali biex jitqiesu d-differenzi fl-aċċess għall-materjal prima u d-differenzi fl-infiq tal-produzzjoni minħabba spejjeż ogħla ta’ xogħol u ambjentali fl-Istati Uniti. 51. Il-kummenti li għamlu żewġ partijiet interessati oħrajn ma żidux fis-sustanza ma’ dawn il-kummenti msemmija hawn fuq li għamel il-produttur li jesporta Ċiniż. 52. Dwar l-Indja, il-Kummissjoni kienet fittxet il-kooperazzjoni mingħand bosta produtturi Indjani, iżda minkejja indikazzjonijiet inizjali pożittivi, fl-aħħar ma nkisbet ebda kooperazzjoni. B’konsegwenza, l-Indja ma setgħetx tintuża bħala pajjiż analogu. Dwar l-Ukraina, instabu livelli għoljin ta’ dumping fl-investigazzjoni għal dak il-pajjiż (ara l-premessa (87)). Skond il-prattika konsistenti, pajjiż li jwettaq dan it-tip ta’ dumping ma jitqiesx bħala pajjiż analogu xieraq. Dwar it-tielet proposta, jiġifieri biex il-valur normali għaċ-Ċina jiġi stabbilit fuq il-bażi tad-data sottomessa mill-produtturi Ċiniżi li jikkwalifikaw għal MET, huwa biżżejjed li wieħed jinnota li l-Artikolu 2(7)(a) tar-Regolament bażiku jgħid b’mod speċifiku li għandu jintuża “pajjiż terz ta’ l-ekonomija tas-suq” u wkoll l-ebda mill-produtturi Ċiniżi ma nstab li jikkwalifika għal MET. 53. Ukoll, dwar l-oġġezzjonijiet speċfiċi magħmula dwar l-adegwatezza ta’ l-Istati Uniti bħala pajjiż analogu, għandu jiġi nnutat dan li ġej: dwar l-allegat nuqqas ta’ kompetizzjoni fis-suq lokali, kif diġà msemmi fil-premessa (48), l-investigazzjoni wriet li, minkejja li l-produttur ta’ l-Istati Uniti li kkoopera huwa l-uniku produttur lokali, kien hemm importazzjonijiet sostanzjali ta’ siliko-manganiż lejn l-Istati Uniti. Tassew, l-importazzjonijiet matul l-IP kienu bosta drabi aktar meta mqabbla mal-volum ta’ bejgħ domestiku tal-produttur ta’ l-Istati Uniti li kkoopera. F’dan ir-rigward huwa wkoll osservat li l-eżistenza tal-miżuri għad-difiża tal-kummerċ fis-seħħ għall-prodott in kwistjoni ma tipprekludix l-għażla ta’ pajjiż partikolari bħala pajjiż analogu, għaliex l-iskop tal-miżuri anti-dumping huwa preċiżament biex iroddu l-kompetizzjoni ġusta fis-suq in kwistjoni. 54. Dwar l-allegazzjoni li r-relazzjoni bejn il-kumpanija ta’ l-Istati Uniti li kkooperat u produttur Ewropew tista’ taffettwa d-dipendibbiltà tad-data provduta, dawn l-allegazzjonijet ma kinux jikkoinċidu mas-sejbiet ta’ l-investigazzjoni. Ma nstabet ebda indikazzjoni li r-relazzjoni kien se jkollha xi effett ta’ tgħawwiġ fuq il-prezzijiet, l-ispejjeż tal-produzzjoni u l-profittabbilità tal-produttur ta’ l-Istati Uniti, u l-Kummissjoni ssodisfat ruħha dwar il-preċiżjoni u d-dipendibbiltà ta’ l-informazzjoni provduta għall-għanijiet ta’ din l-investigazzjoni. 55. Fl-aħħar, l-argumenti dwar l-aċċess għall-materjali mhux ipproċessati u d-differenzi fl-ispejjeż ġew meqjusa wkoll. Il-prezz tal-materja prima mhux ipproċessata (manganiż mhux maħdum) użat fil-produzzjoni ta’ siliko-manganiż mill-kumpanija ta’ l-Istati Uniti li kkooperat ġie mqabbel mal-prezzijiet li ħallsu l-kumpaniji Ċiniżi għall-manganiż mhux maħdum u ma nstabu ebda differenzi sinifikanti. Ukoll, huwa nnutat li l-produtturi Ċiniżi li kkooperaw importaw ukoll parti mir-rekwiżiti taghhom ta’ manganiż mhux maħdum. L-argument, kif ukoll it-talba għall-aġġustament, għalhekk ġew miċħuda. 56. Dwar fatturi oħrajn invokati, bħal-livell ta’ żvilupp ekonomiku jew l-ispejjeż ta’ xogħol u ambjentali, il-parti interessata naqset milli tissostanzja l-allegazzjoni tagħha biżżejjed, u dawn il-fatturi ma tqisux rilevanti biex jiġi ddeterminat jekk l-Istati Uniti huwiex pajjiż analogu xieraq u lanqas biex jiġġustifikaw aġġustament għall-valur normali. Huwa wkoll osservat li minħabba li l-infiq u l-prezzijiet ġeneralment ma jitqisux bħala bażi vijabbli għad-determinazzjoni tal-valur normali fil-pajjiżi li jaqgħu taħt l-Artikolu 2(7) tar-Regolament bażiku, dan il-paragun huwa kontra l-iskop ta’ l-użu tal-metodi stabbiliti fl-Artikolu 2(7)(a) tar-Regolament bażiku. 57. Għar-raġunijiet fuq imsemmija, huwa konkluż li l-Istati Uniti jikkostitwixxi pajjiż analogu xieraq skond l-Artikolu 2(7)(a) tar-Regolament bażiku. 3.3. Ir-Repubblika tal-Poplu taċ-Ċina 58. Wara l-għażla ta’ l-Istati Uniti bħala pajjiż analogu u skond l-Artikolu 2(7)(a) tar-Regolament bażiku, il-valur normali għall-produtturi Ċiniżi li jesportaw, li l-ebda minnhom ma ngħata MET, ġie stabbilit fuq il-bażi ta’ l-informazzjoni vverifikata li waslet mingħand l-uniku produttur ta’ l-Istati Uniti li kkoopera. 59. Il-metodoloġija ġenerali deskritta fil-preamboli (35) sa (44) ġiet applikata għall-produttur li kkoopera fil-pajjiż analogu. Minħabba li l-bejgħ domestiku ta’ SiMn mill-produttur ta’ l-Istati Uniti li kkoopera ma seħħx fl-andament ordinarju tal-kummerċ matul l-IP, il-valur normali nbena skond l-Artikolu 2(3) tar-Regolament bażiku. Il-marġinu tal-profitt użat biex jinbena l-valur normali ġie ddeterminat skond l-Artikolu 2(6)(b) tar-Regolament bażiku fuq il-bażi tal-marġinu tal-profitt applikabbli għall-istess kategorija ġenerali ta’ prodotti għall-produttur ta’ l-Istati Uniti. Intuża l-infiq għall-bejgħ, dak ġenerali u dak amministrattivi li għamel il-produttur ta’ l-Istati Uniti li kkoopera fil-bejgħ domestiku kollu matul l-IP. 3.4. Il-Każakstan 60. Il-metodoloġija ġenerali deskritta fil-preamboli (35) sa (44) ġiet applikata għall-uniku produttur li kkoopera fil-Każakstan, li ngħata l-MET. Minħabba l-bejgħ domestiku limitat, il-valur normali kellu jinbena skond l-Artikolu 2(3) tar-Regolament bażiku. F’dan ir-rigward, instab li l-bejgħ domestiku tal-prodott simili minn Kazchrome ma kienx rappreżentattiv u li l-bejgħ domestiku ta’ dan il-produttur ta’ l-istess kategorija ġenerali ta’ prodotti ma kienx fl-andament ordinarju tal-kummerċ. Għalhekk, l-ammonti għall-SG&A u għall-profitt użati biex jinbena l-valur normali kienu għall-bidu ibbażati, skond l-Artikolu 2(6) tar-Regolament bażiku, fuq il-medja bil-piż differenzjat ta’ dawn l-ammonti miksuba mill-produtturi Ukraini li kkooperaw fil-bejgħ domestiku tagħhom tal-prodott simili. Sussegwentement għal għoti ta’ tagħrif definittiv, il-produttur li jesporta argumenta li metodoloġija użata biex ikun determinat l-SG&A u l-profitt ma kinetx xierqa fid-dawl tal-fatt li nstab dumping sinifikattiv għall-produtturi esportaturi Ukraini li kkooperaw. Bħala alternattiva, il-produttur esportatur Każakstani ddikjara li għandhom jintużaw l-ammonti għall-SG&A u l-profitt stabbiliti fil-pajjiż analogu. Wara dawn il-kummenti, kien tassew ikkunsidrat li ma kienx jixraq li jintużaw profitti mill-produttur Ukraini f’dawn iċ-ċirkustanzi. Kien għalhekk eżaminat mill-ġdid skond l-Artikolu 2(6) tar-Regolament bażiku li fuq il-bażi tiegħu setgħu jkunu stabbiliti l-ammonti għall-SG&A u l-profitt. F’dan ir-rigward, kien analizzat jekk tistax tintuza xi data dwar l-SG&A u l-profitt tal-kumpanija relatata għal SiMn biex ikun stabbilit l-ammont relevanti. Billi l-kumpanija hija attrezzata biex topera skond kundizzjonijiet tas-suq u sabiex tkun riflessa b’mod kemm jista' jkun preċiż is-sitwazzjoni tas-suq domestiku tal-kumpanija Każakstana, kien deċiż li l-medja bil-piż differenzjat ta’ l-SG&A u l-profitt miksuba fuq il-bejgħ domestiku tagħha ta’ SiMn lil klijenti mhux relatata u relatati għandha tintuża skond id-daħla ta’ l-Artikolu 2(6) tar-Regolamenti bażiku. F’dan ir-rigward, għandu jkun innutat li l-SG&A u l-profitt li saru fil-bejgħ domestiku tagħha lil klijenti mhux relatati u relatati kienu kważi f’livelli identiċi, u hekk juru la l-SG&A u lanqas il-profitt li saru fil-bejgħ lil klijenti relatati domestiċi ma huma effettwati bir-relazzjoni. Aktar minn hekk, il-bejgħ domestiku nstab li sar fl-andament ordinarju tal-kummerċ u f’livell sinikattiv raġjonevoli (2.8 % tal-volum ta’ esportazzjoni ta’ SiMn lill-Komunità). Billi d-daħla ta’ l-Artikolu 2(6) tar-Regolament bażiku tipprijoratizza l-użu ta’ l-SG&A u l-profitt ta’ kumpanija nnifisha li jkun sar fuq il-bejgħ domestiku fil-andament ordinarju tal-kummerċ, il-klejm li jsir rikors għal data miksuba mill-produttur fil-pajjiż analogu hija għalhekk irrifjutata. 3.5. L-Ukraina 61. Il-metodoloġija ġenerali deskritta fil-preamboli (35) sa (44) hawn fuq ġiet applikata għat-tliet prodotturi li jesportaw fl-Ukraina. Għall-parti l-kbira tal-bejgħ, il-valur normali kellu jinbena minħabba n-nuqqas ta’ bejgħ domestiku suffiċjenti ta’ mudelli komparabbli. Skond l-Artikolu 2(6)(b) tar-Regolament bażiku, l-ammonti ta’ l-infiq tal-bejgħ, dak ġenerali u dak amministrattiv u tal-profitti wżati biex jinbena l-valur normali ġew ibbażati fuq id-data attwali tal-kumpaniji dwar il-produzzjoni u l-bejgħ, fl-andament ordinarju tal-kummerċ, ta’ l-istess kategorija ġenerali ta’ prodotti. 4. Il-prezz ta’ l-esportazzjoni 62. Il-produtturi li jesportaw għamlu l-bejgħ ta’ l-esportazzjoni lejn il-Komunità direttament lil xerrejja indipendenti jew permezz ta’ kumpaniji kummerċjali relatati jew mhux relatati li kienu jinsabu barra mill-Komunità. 63. Fejn il-bejgħ mill-esportazzjoni lejn il-Komunità sar permezz ta’ xerrejja indipendenti fil-Komunità jew permezz ta’ kumpaniji kummerċjali mhux relatati li kienu jinsabu barra mill-Komunità, il-prezzijiet ta’ l-esportazzjoni ġew stabbiliti fuq il-bażi tal-prezzijiet attwalment imħallsa jew pagabbli għall-prodott ikkonċernat skond l-Artikolu 2(8) tar-Regolament bażiku. 64. Fejn il-bejgħ mill-esportazzjoni lejn il-Komunità sar permezz ta’ kumpaniji kummerċjali relatati li kienu jinsabu f’pajjiż terz, il-prezzijiet ta’ l-esportazzjoni ġew stabbiliti fuq il-bażi tal-prezz li bih il-prodotti importati nbiegħu mill-ġdid għall-ewwel darba lil xerrej indipendenti fil-Komunità. 4.1. Ir-Repubblika tal-Poplu taċ-Ċina 65. Ladarba ebda mill-produtturi Ċiniżi li jesportaw u li kkooperaw ma ngħata MET/IT, id-data dwar il-bejgħ mill-esportazzjoni tagħhom ma ntużatx biex jiġu stabbiliti marġini individwali ta’ dumping iżda ntużat biss fil-kalkolu tad-dazu tul il-pajjiż kollu, kif elaborat fil-premessa (79) hawn taħt. 66. It-tliet gruppi ta’ produtturi li jesportaw li kkooperaw fiċ-Ċina għamlu l-bejgħ kollu mill-esportazzjoni lejn il-Komunità direttament lil xerrejja indipendenti fil-Komunità. Għalhekk il-prezzijiet ta’ l-esportazzjoni ġew stabbiliti fuq il-bażi tal-prezzijiet attwalment imħallsa jew pagabbli għall-prodott ikkonċernat. 4.2. Il-Każakstan 67. L-uniku produttur li jesporta li kkoopera wettaq esportazzjonijiet tal-prodott ikkonċernat lejn il-Komunità permezz ta’ kumpanija kummerċjali relatata li kienet tinsab f’pajjiż terz. Il-prezz ta’ l-esportazzjoni ta’ din il-kumpanija għalhekk ġie stabbilit fuq il-bażi tal-prezz li bih il-prodotti importati nbiegħu mill-ġdid għall-ewwel darba lil xerrej indipendenti fil-Komunità. 4.3. L-Ukraina 68. Żewġ produtturi li jesportaw fl-Ukraina wettqu esportazzjonijiet lejn il-Komunità permezz ta’ kumpaniji kummerċjali mhux relatati li kienu jinsabu barra mill-Komunità u t-tielet produttur Ukrain li jesporta għamel ftit mill-bejgħ tiegħu tal-prodott ikkonċernat lejn il-Komunità lil kumpanija kummerċjali fl-Ukraina għall-esportazzjoni lejn il-Komunità. Fiż-żewġ każijiet, il-prezz ta’ l-esportazzjoni ġie stabbilit fuq il-bażi tal-prezzijiet attwalment imħallsa jew pagabbli għall-prodott ikkonċernat meta nbiegħu lill-kumpanija kummerċjali għall-esportazzjoni lejn il-Komunità. 69. Xi ftit mill-bejgħ tat-tielet produttur li jesporta saru permezz ta’ katina ta’ kumpaniji relatati u fl-aħħar mill-aħħar minn negozjat relatat f’pajjiż terz. F’dawn il-każijiet, il-prezz ta’ l-esportazzjoni ġie stabbilit fuq il-bażi tal-prezzijiet tal-bejgħ mill-ġdid ta’ din il-kumpanija relatata lil xerrejja indipendenti fil-Komunità. 5. Il-paragun 70. Il-valur normali u l-prezzijiet ta’ l-esportazzjoni ġew ipparagunati fuq bażi ex fabbrika u fl-istess livell ta’ kummerċ. Biex ikun żgurat paragun ġust bejn il-valur normali u l-prezz ta’ l-esportazzjoni, tqiesu b’mod xieraq fil-forma ta’ aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skond l-Artikolu 2(10) tar-Regolament bażiku. 71. Fuq din il-bażi, għall-produtturi kollha li jesportaw mill-Każakstan u mill-Ukraina, ingħataw aġġustamenti għad-differenzi fil-livelli tal-kummerċ, fl-ispejjeż tat-trasport u ta’ l-assikurazzjoni, fl-ispejjeż ta’ l-immaniġġjar, tat-tagħbija u dawk anċillari, fl-ispejjeż ta’ l-imballaġġ, fl-ispejjeż tal-kreditu u fl-ispejjeż ta’ wara l-bejgħ (garanzija) fejn applikabbli u fejn kien iġġustifikat. 72. L-SG&A użat biex jinbena l-valur normali għall-produttur esportatur Każakstani skond il-metodoloġija mniżżla fil-premessa Error! Reference source not found. hawn fuq, inkludiet spejjeż għal merkanzija domestika u l-assikurazzjoni. Għalhekk, għalkemm ma saret ebda klejm f’dan ir-rigward, saru aġġustamenti ex officio għall-valur normali skond l-Artikolu 2(10)(e) biex jitnaqqas l-SG&A bl-ammont ta’ l-ispejjeż li jkunu saru fuq il-merkanzija domestika u l-assikurazzjoni. 73. L-uniku produttur li jesporta li kkoopera fil-Każakstan, Kazchrome, issottometta li, flimkien man-negozjant relatat li kien jinsab fl-Iżvizzera, ENRC, kien jiffirma dak li sejjaħ “entità ekonomika waħdanija”. Għalhekk allega li, filwaqt li l-prezz tal-bejgħ tan-negozjant għandu jintuża biex jiġi stabbilit il-prezz ta’ l-esportazzjoni, ma kellhom isiru ebda aġġustamenti għall-ispejjeż ta’ l-esportazzjoni, l-ispejjeż SG&A u l-profitt tan-negozjant. 74. L-allegazzjoni ġiet debitament iġġustifikata. Instab li ENRC u Kazchrome, għalkemm kienu partijiet relatati, kienu entitajiet legali separati. Barra minn dan, dawn iż-żewġ entitajiet kienu qed jaġixxu fuq bażi ta’ relazzjoni ta’ xerrej-bejjiegħ. Għalhekk ġie konkluż li, fil-fluss tal-bejgħ ta’ Kazchrome lejn il-Komunità, ENRC kellha funzjonijiet simili għal dawk ta’ aġent li jaħdem fuq bażi ta’ kummissjoni. Ukoll, ġie stabbilit li, filwaqt li l-bejgħ Komunitarju kollu ta’ Kazchrome sar permezz ta’ ENRC, dan in-negozjant ma kienx parti fil-mezz ta’ bejgħ domestiku ta’ Kazchrome. Barra minn hekk, ġie konkluż li l-aġġustament tal-prezz ta’ l-esportazzjoni għandu wkoll ikopri l-ispejjeż tat-trasport lil hinn mill-fabbrika, filwaqt li jitqiesu termini differenti ta’ bejgħ, biex jiġi żgurat paragun ġust bejn il-prezz ta’ l-esportazzjoni u l-valur normali fuq livell ex fabbrika . 75. Għalhekk, it-talba kellha tiġi miċħuda u saru aġġustamenti għall-prezz ta’ l-esportazzjoni skond l-Artikolu 2(10)(i) tar-Regolament bażiku u għat-trasport skond l-Artikolu 2(10)(e) tar-Regolament bażiku. Il-livell tal-kummissjoni ġie kkalkolat skond l-evidenza diretta li tindika l-eżistenza ta’ dawn il-funzjonijiet. F’dan il-kuntest, fil-kalkolu tal-kummissjoni, ġew meqjusa l-ispejjeż SG&A li għamlet l-ENRC biex tbiegħ il-prodott ikkonċernat minn Kazchrome, kif ukoll marġinu ta’ profitt għal ENRC, ibbażat, f’dan il-każ, fuq dak irrapportat minn importatur mhux relatat li kkoopera fl-investigazzjoni. 76. Għall-produttur mill-Ukraina li fl-aħħar kien ibiegħ permezz ta’ negozjant relatat f’pajjiż terz (ara l-premessa (69)), sar aġġustament għall-prezz ta’ l-esportazzjoni għal kummissjoni skond l-Artikolu 2(10)(i) tar-Regolament bażiku, fil-każijiet fejn il-bejgħ sar permezz ta’ dan in-negozjant relatat, għaliex dan in-negozjant kellu funzjonijiet simili għal dawk ta’ aġent li jaħdem fuq bażi ta’ kummissjoni. Il-kumpanija kkonċernata, NFP, u n-negozjant relatat in kwistjoni, Steelex SA, instabu li kienu entitajiet legali separati u, direttament jew indirettament, kienu jaħdmu fuq il-bażi ta’ relazzjoni xerrej – bejjiegħ. Barra minn dan, għall-bejgħ mill-esportazzjoni lejn il-Komunità permezz ta’ Steelex SA tħallset kummissjoni. Il-livell tal-kummissjoni kkalkolata mill-istituzzjonijiet Komunitarji kienet ibbażata fuq evidenza diretta li indikat l-eżistenza ta’ dawn il-funzjonijiet. F’dan il-kuntest, l-infiq ta’ SG&A li għamlet Steelex SA biex tbigħ il-prodott ikkonċernat prodott minn NFP ġew meqjusa, kif ukoll marġinu ta’ profitt irrapportat minn importatur mhux relatat li kkoopera fl-investigazzjoni. Barra minn hekk, NFP għamlet parti mill-bejgħ tagħha lejn il-Komunità minn Steelex SA permezz ta’ negozjant mhux relatat li kien jinsab f’pajjiż terz ieħor. Għal dan il-bejgħ, minbarra l-kummissjoni għal Steelex SA, instab raġonevoli li jsir aġġustament għal kummissjoni għan-negozjant mhux relatat skond l-Artikolu 2(10)(i) tar-Regolament bażiku għaliex dan in-negozjant kellu wkoll funzjonijiet simili għal dawk ta’ aġent li jaħdem fuq bażi ta’ kummissjoni. Il-kummissjoni ġiet stabbilita fuq il-bażi tal-qligħ ikkalkolat fuq il-bejgħ in kwistjoni. 77. Produttur wieħed li jesporta mill-Ukraina talab aġġustament għall-konverżjonijiet tal-munita, skond l-Artikolu 2(10)(j) tar-Regolament bażiku. Din it-talba kienet ibbażata fuq it-tibdiliet bejn ir-rata ta’ skambju fid-data tal-fattura u r-rata ta’ skambju fid-data fid-data tal-ħlas. F’dan ir-rigward huwa importanti li jiġi ssottolineat li d-data tal-fattura hija, skond l-Artikolu 2(10)(j) tar-Regolament bażiku, meqjusa li tkun id-data tal-bejgħ u r-rata ta’ l-iskambju li għandha tiġi applikata għalhekk għandha tkun ir-rata ta’ l-iskambju li tipprevali fid-data tal-bejgħ. Għalhekk din it-talba kellha tiġi miċħuda. 6. Il-marġni tad-dumping 6.1. Ir-Repubblika tal-Poplu taċ-Ċina 78. Fin-nuqqas li jingħata MET jew IT lil ebda mit-tliet produtturi Ċiniżi li jesportaw li kkooperaw, ġie kkalkolat marġinu tad-dumping għaċ-Ċina kollha bl-użu ta’ fattur ta’ tagħbija għall-valur CIF ta’ kull grupp ta’ esportaturi, jiġifieri dawk li kkooperaw u dawk li ma kkooperawx. 79. Għal dan il-fin, il-marġinu tad-dumping ġie l-ewwel ikkalkulat għall-produtturi Ċiniżi li jesportaw li kkooperaw l-Artikoli 2(11) u (12) tar-Regolament bażiku, fuq bażi ta’ paragun ta’ valur normali medju bil-piż differenzjat tal-pajjiż analogu skond it-tip ta’ prodott ma’ prezz ta’ l-esportazzjoni medju bil-piż differenzjat skond it-tip ta’ prodott kif stabbilit hawn fuq. 80. Għandu jiġi osservat li l-importazzjonijiet miċ-Ċina kkonsistew kemm minn SiMn b’kontenut normali ta’ karbonju, kif ukoll minn SiMn bil-karbonju baxx. Iżda l-produttur li kkoopera fil-pajjiż analogu pproduċa biss SiMn b’kontenut normali ta’ karbonju. Għalhekk intużat biss id-data li tikkonċerna dan it-tip ta’ prodott komuni fil-paragun. 81. It-tieni, il-marġinu tad-dumping ġie stabbilit għall-produtturi li jesportaw kollha li ma kkoperawx fuq il-bażi tal-fatti disponibbli, skond l-Artikolu 18(1) tar-Regolament bażiku. 82. Biex jiġi ddeterminat il-marġinu tad-dumping għall-produtturi li jesportaw li ma kkooperawx, l-ewwel ġie stabbilit il-livell ta’ nuqqas ta’ kooperazzjoni. Għal dan il-fin, il-volum ta’ esportazzjonijiet lejn il-Komunità rrapportat mill-produtturi li jesportaw Ċiniżi li kkooperaw ġie mqabbel mal-volum totali ta’ importazzjonijiet li joriġinaw fiċ-Ċina, kif ibbażat fuq l-istatistika dwar l-importazzjoni ta’ l-Eurostat. Dan it-tqabbil jindika li l-livell ta’ kooperazzjoni kien baxx, ladarba l-esportazzjoni mill-produtturi li kkooperaw irrappreżenta inqas minn 29 % ta’ l-importazzjonijiet totali lejn il-Komunità miċ-Ċina matul l-IP. 83. Għalhekk, il-livell ta’ dumping għall-volumi ta’ l-esportazzjoni ta’ produtturi li jesportaw Ċiniżi li ma kooperawx ġie ddeterminat fuq il-bażi ta’ l-ogħla marġinu ta’ dumping stabbilit għall-produtturi li jesportaw li kkooperaw għall-SiMn ta’ kontenut normali ta’ karbonju. Din l-istrateġija tqieset xierqa ladarba ma kien hemm ebda indikazzjoni li xi produttur li ma kkooperax kien qed iwettaq dumping f’livell aktar baxx mill-produtturi li jesportaw li kkooperaw. Għalhekk, marġinu tad-dumping medju għall-pajjiż kollu ġie kkalkulat bl-użu, bħala fattur ta’ tagħbija, il-valur CIF ta’ kull grupp ta’ esportaturi, jiġifieri l-esportaturi li kkooperaw u l-esportaturi li ma kkooperawx. Fuq din il-bażi, il-marġinu tad-dumping għall-pajjiż kollu, espress bħala perċentwal tal-prezz ta’ l-importazzjoni CIF fuq il-fruntiera Komunitarja, mingħajr dazju mħallas, huwa ta’ 60.1 %. 6.2. Il-Każakhstan 84. Fuq bażi ta’ l-ilment, l-informazzjoni disponibbli mill-produttur li jesporta li resaq u minn data statistikali oħra deher li OJSC Kazchrome huwa l-uniku produttur li jesporta mill-Każakstan ta’ siliko-manganiż. Ladarba ma nstabu ebda indikazzjonijiet li xi produttur li jesporta b’mod deliberat astjena milli jikkoopera tqies xieraq li jiġi stabbilit il-marġinu tad-dumping residwali fl-istess livell stabbilit għal OJSC Kazchrome. 85. Il-marġni tad-dumping stabbiliti, espressi bħala perċentwal tal-prezz ta’ l-importazzjoni CIF fuq il-fruntiera Komunitarja, mingħajr dazju mħallas, għalhekk huma dawn li ġejjin: 86. OJSC Kazchrome: 6.5 %; 87. Il-kumpaniji l-oħrajn kollha: 6.5 %. 6.3. L-Ukraina 88. Fuq bażi ta’ l-ilment, l-informazzjoni disponibbli mill-produtturi li jesportaw li resqu u minn data statistikali oħra, ġie konkluż li l-livell ta’ kooperazzjoni kien ogħla minn 80 % fil-każ ta’ l-Ukraina. Għalhekk, ġie meqjus xieraq li l-marġinu ta’ dumping residwali jiġi stabbilit fuq il-livell ta’ l-ogħla marġinu tad-dumping stabbilit għal produttur li jesporta li kkoopera fil-pajjiż ikkonċernat. 89. Fuq din il-bażi, il-marġni tad-dumping, espressi bħala perċentwal tal-prezz ta’ l-importazzjoni CIF fuq il-fruntiera Komunitarja, mingħajr dazju mħallas, għalhekk huma dawn li ġejjin: 90. PJSC Nikopol Ferroalloys Plant: 39.1 %; 91. JSC Stakhanov Ferroalloys Plant: 53.4 %; 92. OJSC Zaporozhye Ferroalloys Plant: 56.7 %; 93. Il-kumpaniji l-oħrajn kollha: 56.7 %. D. IL-ĦSARA 1. Ġenerali 94. Fl-1998, ġew imposti miżuri anti-dumping fuq l-importazzjonijiet ta’ SiMn li joriġinaw fiċ-Ċina u fl-Ukraina (Ir-Regolament tal-Kunsill (KE) Nru 495/98[3]). Dawk il-miżuri skadew fil-bidu ta’ Marzu 2003. Għalhekk, fil-parti bikrija tal-perjodu meqjus kien hemm miżuri fis-seħħ dwar l-importazzjoni miż-zewġ pajjiżi kkonċernati. Dan il-fatt ġie meqjus meta saret l-analiżi tal-ħsara. Kif indikat fil-premessa (118) hawn taħt, l-evoluzzjoni fir-rigward tal-profittabilità tindika b’mod ċar li t-tneħħija tal-miżuri anti-dumping f’Marzu 2003 ma influwenzatx b’mod sinifikanti s-sitwazzjoni ta’ l-industrija Komunitarja matul il-perjodu ta’ wara. Għalhekk huwa konkluż li, kontra dak li allegaw xi partijiet interessati, is-sena 2002 tista’ titqies bħala l-bażi għall-kalkolu ta’ l-indiċijiet imsemmija fil-preamboli (93) sa (141). 95. L-SiMn huwa materja prima ewlenija wżata għall-produzzjoni ta’ l-azzar. Kien hemm żieda sinifikanti fid-domanda għall-azzar mad-dinja kollha, iżda l-aktar fl-Asja, li bdiet lejn l-aħħar ta’ l-2003 u kompliet matul l-ewwel nofs ta’ l-2004. Dan, flimkien man-nuqqasijiet ta’ produzzjoni ta’ SiMn fl-Asja rriżultaw f’domanda dinjija akbar għall-SiMn, u wasslu għal żieda fil-prezz matul l-2004 bħal qatt qabel. Meta saret l-analiżi tal-ħsara, ittieħed kont ta’ dawn iċ-ċirkostanzi mhux tas-soltu, biex jiġi żgurat li ma jaffettwawx aktar minn tant l-istampa tal-ħsara. 2. Il-produzzjoni Komunitarja u l-industrija Komunitarja 96. Fil-Komunità, il-prodott simili huwa manifatturat minn ħames produtturi. Il-produzzjoni ta’ dawn il-ħames produtturi Komunitarji għalhekk jitqies li jikkostitwixxu l-produzzjoni Komunitarja fis-sens ta’ l-Artikolu 4(1) tar-Regolament bażiku. 97. Minn dawn il-ħames produtturi, li huma membri ta’ l-assoċjazzjoni li għamlet l-ilment, iddikjaraw l-interess tagħhom biex jikkooperaw fil-proċedura fit-terminu stabbilit fl-avviż tal-bidu. Dawn l-erba’ produtturi instabu li huma responsabbli għall-proporzjon il-kbira, f’dan il-każ madwar 88 %, tal-produzzjoni Komunitarja totali tal-prodott simili. L-erba’ produtturi li kkooperaw għalhekk jikkostitwixxu l-industrija Komunitarja fis-sens ta’ l-Artikolu 4(1) u l-Artikolu 5(4) tar-Regolament bażiku u minn hawn ’il quddiem jissejħu ‘l-industrija Komunitarja’. Il-produttur Komunitarju l-ieħor minn hawn ’il quddiem jissejjaħ bħala ‘l-produttur Komunitarju l-ieħor’. Dan il-produttur Komunitarju l-ieħor ma opponiex l-ilment 3. Il-konsum Komunitarju 98. Il-konsum Komunitarju ġie stabbilit fuq il-bażi tal-volum tal-produzzjoni ta’ l-industrija Komunitarja stess billi ngħata kas tal-bidliet fil-livelli ta' l-istokks, id-data dwar il-volumi ta’ l-importazzjoni u l-esportazzjoni għas-suq Komunitarju miksuba minn Eurostat u, dwar il-produttur Komunitarju l-ieħor, minn stimi magħmula mill-produtturi fl-industrija Komunitarja. 99. Matul l-IP, is-suq Komunitarju għall-prodott ikkonċernat u l-prodott simili kien madwar 9 % ogħla milli fl-2002, jiġifieri madwar 914 000 tunnellata. Matul il-perjodu meqjus, il-konsum żdied sa punt massimu fl-2004, meta kien 14 % ogħla milli fl-2002, iżda waqa’ fis-snin ta’ wara. 2002 | 2003 | 2004 | 2005 | IP | Konsum totali tal-KE (tunnellati) | 836 613 | 872 083 | 962 021 | 923 028 | 903 550 | Indiċi (2002=100) | 100 | 104 | 115 | 110 | 108 | 4. L-importazzjonijiet mill-pajjiżi kkonċernati (a) L-istima akkumulattiva ta’ l-effetti ta’ l-importazzjonijiet mill-pajjiżi ikkonċernati 100. Il-Kummissjoni qieset jekk l-effett ta’ l-importazzjonijiet mill-pajjiżi ikkonċernati għandux jiġi evalwat b’mod kumulattiv jew le skond l-Artikolu 3(4) tar-Regolament bażiku. 101. Il-marġinu tad-dumping misjub għal kull wieħed mill-pajjiżi ikkonċernati kien ogħla minn de minimis , il-volum ta’ l-importazzjonijiet minn kull wieħed minn dawn il-pajjiżi mhux negliġibbli u l-istima akkumulattiva ma setgħetx titqies xierqa minħabba l-kundizzjonijiet tal-kompetizzjoni bejn l-importazzjonijiet mill-pajjiżi kkonċernati u l-prodott simili Komunitarju. Dawn il-kundizzjonijiet simili tal-kompetizzjoni kienu evidenzjati mill-fatt li l-prodott ikkonċernat importat mill-pajjiżi ikkonċernati u l-prodott simili prodott u mibjugħ mill-industrija Komunitarja fis-suq Komuintarju kienu jixxiebħu u kienu jitqassmu permezz ta’ l-istess mezzi kummerċjali. Barra minn dan, il-volumi ta’ l-importazzjonijiet kollha kienu sostanzjali u rriżultaw f’ishma tas-suq sinifikanti. Madankollu, minħabba n-nuqqas ta’ prezzijiiet inqas mill-prezz ta’ l-industrija (undercutting) mill-importazzjonijiet mill-Ukraina kif jintqal fil-premessa (104), huwa meqjus li l-effett ta’ l-importazzjonijiet mill-Ukraina għandu jiġi evalwat separatament. 102. Il-produttur li jesporta mill-Każakstan irritjena li l-Każakstan ma għandhiex tiġi akkumulata maċ-Ċina għall-għanijiet ta’ l-istima tal-ħsara, minħabba l-imġiba tagħha dijametrikament differenti tas-suq. Dan il-produttur li jesporta argumenta inter alia li l-evoluzzjoni tal-volumi ta’ l-importazzjonijiet mill-Każakstan, il-valuri u s-sehem tas-suq għall-Komunità kienu differenti mill-pajjiżi l-oħrajn ikkonċernati u li kien hemm differenza fit-taħlita tal-prodott. Dwar dan, huwa rikonoxxut li matul il-perjodu meqjus kien hemm tnaqqis ġenerali fil-volumi ta’ l-importazzjoni u fis-sehem tas-suq fir-rigward tal-Każakstan (dan ta’ l-aħħar kien 5.8 % fl-2002 u 4.6 % matul l-IP). Iżda kemm il-volum kif ukoll is-sehem tas-suq ta’ l-importazzjonijiet mill-Każakstan matul il-perjodu meqjus kienu relattivament stabbli u kienu f’livelli li ma jistgħux jitqiesu insinifikanti. Barra minn dan, l-investigazzjoni wriet li l-evoluzzjoni tal-prezzijiet għall-importazzjonijiet mill-Każakstan mhuwiex differenti b’mod sinifikanti minn dak għall-importazzjonijiet mill-pajjiżi kkonċernati l-oħrajn. Għalhekk, anki fid-dawl tal-konsiderazzjonijiet fil-premessi ma jistax ikunkonkluż li hemm imġiba tas-suq diametrikament differenti bejn l-importazzjonijiet mir-Repubblika tal-Poplu taċ-Ċina u l-Każakstan u konsegwentament il-klejm għandha tiġi miċħuda. 103. Fid-dawl ta’ dan ta’ hawn fuq, ġie meqjus li l-kriterji kollha stabbiliti fl-Artikolu 3(4) tar-Regolament bażiku ntlaħqu fir-rigward taċ-Ċina u l-Każakstan. L-importazzjonijiet minn dawn iż-żewġ pajjiżi kkonċernati għalhekk ġew eżaminati b’mod kumulattiv, filwaqt li l-importazzjonijiet mill-Ukraina ġew evalwati separatament. (b) Il-volum 104. Il-volumi ta’ l-importazzjonijiet tal-prodott ikkonċernat miċ-Ċina u mill-Każakstan lejn il-Komunità żdiedu b’rata stabbli minn madwar 48 000 tunnellata fl-2002 sa madwar 162 000 tunnellata fl-2004, qabel ma naqsu għal madwar 96 000 tunnellata matul l-IP. Bejn l-2002 u l-IP, il-volumi ta’ l-importazzjonijiet minn dawn il-pajjiżi żdiedu b’99 %. 2002 | 2003 | 2004 | 2005 | IP | Volum ta' importazzjonijiet miċ-Ċina u mill-Każakstan (tunnellati) | 48 091 | 66 509 | 162 227 | 142 993 | 95 491 | Indiċi (2002=100) | 100 | 138 | 337 | 297 | 199 | Sehem mis-suq ta’ l- importazzjonijiet miċ-Ċina u mill-Każakstan | 5.7 % | 7.6 % | 16.9 % | 15.5 % | 10.6 % | Prezz ta’ l-importazzjonijiet miċ-Ċina u mill-Każakstan (EUR/tunnellati) | 462 | 464 | 829 | 689 | 564 | Indiċi (2002=100) | 100 | 101 | 179 | 149 | 122 | 105. Il-volumi ta’ l-importazzjonijiet tal-prodott ikkonċernat mill-Ukraina lejn il-Komunità naqsu xi ftit minn madwar 154 000 tunnellata fl-2002 għal madwar 138 000 tunnellata fl-2003 u 2004, qabel ma naqsu għal madwar 180 000 tunnellata matul l-2005 u għal madwar 210 000 tunnellata matul l-IP. Bejn l-2002 u l-IP, il-volum ta’ l-importazzjonijiet minn dawn il-pajjiżi żdied b’36 %. 2002 | 2003 | 2004 | 2005 | IP | Volum ta' importazzjonijiet mill-Ukraina (tunnellati) | 154 391 | 137 683 | 137 514 | 179 993 | 210 302 | Indiċi (2002=100) | 100 | 89 | 89 | 117 | 136 | Sehem mis-suq ta’ l- importazzjonijiet mill-Ukraina | 18.5 % | 15.8 % | 14.3 % | 19.5 % | 23.3 % | Prezz ta’ l-importazzjonijiet mill-Ukraine (EUR/tonne) | 508 | 490 | 912 | 602 | 550 | Indiċi (2002=100) | 100 | 97 | 180 | 118 | 108 | (c) Is-sehem mis-suq 106. Is-sehem mis-suq ta’ l-importazzjonijiet miċ-Ċina u mill-Każakstan kien ta’ 5.8 % matul l-2002. Dan żdied fl-2003 u wkoll fl-2004, fejn laħaq is-17.0 % f’dik is-sena. Matul l-2005 is-sehem mis-suq naqas ftit għal 15.5 % u reġa’ naqas matul l-IP għal 10.4 %. Fuq kollox, bejn l-2002 u l-IP, is-sehem mis-suq żdied b’4.6 punti perċentwali għal kważi d-doppju ta’ dak is-sehem mis-suq fl-2002. 107. Is-sehem mis-suq ta’ l-importazzjonijiet mill-Ukraina kien ta’ 18.5 % matul l-2002. Dan naqas fl-2003 kif ukoll fl-2004, fejn laħaq l-14.4 % f’dik is-sena. Matul l-2005 is-sehem mis-suq żdied għal 19.5 % u reġa' żdied matul l-IP għal 23.0 %. Fuq kollox, bejn l-2002 u l-IP, is-sehem mis-suq żdied b’4.5 punti perċentwali. (d) Il-prezzijiet (i) L-evoluzzjoni tal-prezzijiet 108. Matul l-2004, il-prezzijiet għall-SiMn żdiedu fid-dinja kollha għal livell eċċezzjonali minħabba sitwazzjoni ta’ domanda akbar mis-soltu u ta’ provvista baxxa aktar mis-soltu, kif spjegat fil-premessa (89). Dan huwa rifless fil-prezzijiet ta’ l-importazzjonijiet mill-pajjiżi kkonċernati għal dik is-sena u għall-2005. Iżda dan ma affettwax il-prezzijiet matul l-IP. B’mod ġenerali, il-prezz medju ta’ l-importazzjonijiet tal-prodott ikkonċernat li joriġina fiċ-Ċina u fil-Każakstan żdied bi 22 % bejn l-2002 u l-IP, filwaqt li l-prezz medju ta’ l-importazzjonijiet tal-prodott ikkonċernat li joriġina fl-Ukraina żdied bi 8 % fl-istess perjodu. (ii) Il-bejgħ bi prezzijiet irħas ( Price undercutting ) 109. Sar paragun tal-prezzijiet minn mudell għall-ieħor bejn il-prezzijiet tal-produttur li jesporta u l-prezzijiet medji tal-bejgħ ta’ l-industrija Komunitarja fil-Komunità. Ghal dan l-iskop, il-prezzijiet ta’ l-industrija Komunitarja lill-klijenti indipendenti ġew imqabbla mal-prezzijiet tal-produtturi li jesportaw li kkooperaw tal-pajjiżi kkonċernati. Fejn meħtieġ ġew applikati l-aġġustamenti biex jitqiesu d-differenzi fil-livell tal-kummerċ u fil-kwalità tal-prodotti. 110. Il-paragun wera li matul l-IP, SiMn li joriġina miċ-Ċina u l-Każakstan mibjugħ fil-Komunità kull wieħed kien bi prezz aktar baxx mill-prezzijiet ta’ l-industrija Komunitarja b’0.5 % u konsegwentement b'4.5 % b’mod ġenerali fuq il-bażi tal-medja bil-piż differenzjat. Il-prezzijiet ta’ l-importazzjonijiet mill-Ukraina kienu fuq livelli komparabbli bħal dawk ta’ l-industrija Komunitarja (jiġifieri ebda bejgħ bi prezz aktar baxx). 111. Bil-ħsieb li jkun assigurat li fil-kalkolu tat-tqaċċit il-prezzijiet kienu mqabbla fl-istess livell ta’ kummerċ, prezzijiet ex fabbrika ta’ l-industrija tal-Komunità kienu mqabbla ma’ prezzijiet ta’ oġġetti importati hekk kif daħlu fit-territorju fiżiku tal-Komunità, aġġustat sew għall-ispejjeż tal-ħatt u r-rilaxx tad-dwana. Parti interessata kkontestat il-metodoloġija użata fir-rigward tal-kumpanija Kazakastana, billi qalet li l-bażi għall-kalkolu tal-prezz ta’ l-importazzjonijiet għandu jkun il-prezz CIF fil-mument tar-rilaxx tad-dwana fil-portijiet ta’ l-UE, u mhux il-prezz ta’ l-oġġetti importati hekk kif jidħlu fit-territorju fiżiku tal-Komunità (f’dan il-każ il-fruntiera fuq l-art fil-Litwanja). Ma kien ippreżentat ebda argument konvinċenti li seta’ jappoġġja l-ħtieġa li jkun applikat metodu differenti ta’ kalkolu għal din il-kumpanija. Għall-kuntrarju, għandu jkun innutat li l-prezzijiet CIF fil-mument ta’ rilaxx tad-dwana ta’ importazzjonijiet Kazakastani jinkludu ammont sinifikanti ta’ spejjeż tat-trasport wara li l-oġġetti jkunu għaddew mill-fruntiera tal-Komunità fil-Litwanja u li jitqabblu mal-prezzijiet ex fabbrika ta’ l-industrija tal-Komunità jkun diskriminatorju għal din l-aħħar, billi l-prezzijiet e x fabbrika ma jinkludu ebda spiża ta’ trasport. Għalhekk, huwa konkluż li l-metodoloġija applikata hija l-aktar waħda xierqa u konsegwentement il-klejm ġiet rifjutata. 5. Is-sitwazzjoni ta’ l-industrija Komunitarja 112. Skond l-Artikolu 3(5) tar-Regolament bażiku, il-Kummissjoni eżaminat il-fatturi u l-indiċi Komunitarji kollha li għandhom effett fuq l-istat ta’ l-industrija Komunitarja. (a) Il-Produzzjoni 113. Minn livell ta’ madwar 241 000 tunnellata fl-2002, il-produzzjoni ta’ l-industrija Komunitarja żdiedet għal massimu matul l-2004 ta’ madwar 255 000 tunnellata, minħabba domanda eċċezzjonali kif spjegat fil-premessa (89), qabel ma naqset fl-2005 u żdiedet xi ftit matul l-IP. B’mod ġenerali, il-produzzjoni naqset fil-perjodu meqjus b’6 % għal madwar 226 000 tunnellata matul l-IP. Għandu jiġi nnutat li l-produttur Komunitarju waqqaf il-produzzjoni ta’ SiMn matul l-2003 u għall-parti l-kbira ta’ l-IP. 2002 | 2003 | 2004 | 2005 | IP | Produzzjoni (tunnellati) | 241 784 | 220 073 | 255 671 | 221 402 | 226 142 | Indiċi (2002=100) | 100 | 91 | 106 | 92 | 94 | (b) Il-kapaċità u r-rati ta’ l-utilizzazzjoni tal-kapaċità 114. Il-kapaċità għall-produzzjoni ta’ l-industrija Komunitarja baqgħet stabbli, f’livell ta’ madwar 325 000 tunnellata, matul il-perjodu meqjus kollu 2002 | 2003 | 2004 | 2005 | IP | Kapaċitá tal-produzzjoni (tunnellati) | 325 226 | 325 537 | 325 254 | 326 068 | 326 696 | Indiċi (2002=100) | 100 | 100 | 100 | 100 | 100 | Utilizzazzjoni tal-kapaċitá | 74 % | 68 % | 79 % | 68 % | 69 % | Indiċi (2002=100) | 100 | 91 | 106 | 91 | 93 | 115. L-utilizzazzjoni tal-kapaċità kienet 74 % fl-2002. Naqset għal 68 % fl-2003, reġgħet żdiedet għal 79 % fl-2004, u mbagħad naqset għal 69 % fl-IP. Dan jirrefletti l-varjazzjonijiet fil-volumi ta’ produzzjoni kif deskritt fil-premessa (107). (c) Il-ħażniet 116. Il-livell ta’ ħażniet ta’ l-industrija Komunitarja naqas b’45 % fl-2003, iżda reġa’ lura fl-2004 għal kważi l-istess livell bħall-2002. It-tnaqqis kbir fil-ħażniet fl-2003 kien minħabba r-reazzjoni għaż-żieda eċċezzjonali fid-domanda msemmija fil-premessa (89). Il-ħażniet fl-għeluq imbagħad żdiedu fl-2005 bi 22 % u mbagħad naqsu b’mod sinifikanti fl-IP għal livell ta’ 30 % aktar baxx mil-livelli fl-2002. Dan it-tnaqqis ġenerali fil-ħażniet fl-għeluq huwa responsabbli għall-fatt li l-volum ta’ bejgħ fil-KE ta’ l-industrija Komunitarja baqa’ ġeneralment stabbli (ara l-premessa (111)), minkejja t-tnaqqis fil-produzzjoni kif deskritt fil-premessa (107). 2002 | 2003 | 2004 | 2005 | IP | Ħażniet ta’ l-għeluq (tunnellati) | 21 017 | 11 561 | 20 983 | 25 682 | 14 618 | Indiċi (2002=100) | 100 | 55 | 100 | 122 | 70 | (d) Il-volumi ta’ bejgħ 117. Il-volum ta’ bejgħ mill-industrija Komunitarja tal-produzzjoni tagħha stess lil klijenti mhux relatati fis-suq Komunitarju matul l-IP kien ta’ madwar 227 000 tunnellata, l-istess bħal fl-2002. Iżda l-volumi ta’ bejgħ fl-2003 u fl-2005 kienu 6 % u 8 % aktar baxxi, rispettivament. Fl-2004, il-volum ta’ bejgħ kien ogħla, ta’ 4 % tal-livell fl-2002 u fl-IP għar-raġunijiet diġà spjegati fil-premessa (89). 2002 | 2003 | 2004 | 2005 | IP | Volum ta’ bejgħ fil-KE lill-konsumaturi (tunnellati) | 227 571 | 213 778 | 236 494 | 208 687 | 227 690 | Indiċi (2002=100) | 100 | 94 | 104 | 92 | 100 | (e) Is-sehem mis-suq 118. Is-sehem mis-suq ta’ l-industrija Komunitarja naqas minn 28.9 % fl-2002 sa 24.2 % fl-2003, u mbagħad irkupra għal 24.8 % fl-2004. Fl-2005, is-sehem mis-suq reġa’ naqas għal 22.6 %. Matul l-IP, ikrupra xi ftit għal 24.9 %. Matul il-perjodu meqjus, l-industrija Komunitarja tilfet 2.3 punti perċentwali ta’ sehem tas-suq. 2002 | 2003 | 2004 | 2005 | IP | Sehem mis-suq ta' l-industrija Komunitarja | 28.9 % | 25.2 % | 26.6 % | 24.0 % | 25.0 % | Indiċi (2002=100) | 100 | 87 | 92 | 83 | 87 | (f) It-tkabbir 119. Bejn l-2002 u l-IP, meta l-konsum komunitarju żdied bi 9 punti perċentwali, il-volumi ta’ bejgħ ta’ l-industrija Komunitarja fis-suq Komunitarju ma żdiedx, u s-sehem mis-suq ta’ l-industrija Komunitarja naqas bi 2.3 punti perċentwali. Min-naħa l-oħra, il-volum ta’ bejgħ u s-sehem mis-suq taċ- Ċina u ta’ l-Ukraina żdiedu tul l-istess perjodu. Għalhekk huwa konkluż li l-industrija Komunitarja ma setgħetx tibbenefika minn tkabbir fis-suq Komunitarju. (g) L-impjiegi 120. Il-livell ta’ l-impjiegi ta’ l-industrija Komunitarja l-ewwel naqas bi 32 % bejn l-2002 u l-2003, żdiedet bi 27 punti perċentwali fl-2004, u mbagħad naqas bi 13-il punt perċentwali fl-2005 u 26 punt perċentwali fl-IP. Matul il-perjodu meqjus, il-volum tal-produzzjoni baqa’ relattivament stabbli, u varja bejn 91 % u 106 % tal-livell ta’ l-2002. Iżda għal produttur wieħed li waqqaf il-produzzjoni ta’ SiMn fl-IP, kif imsemmi fil-premessa (107), il-varjazzjoni fil-volumi ta’ produzzjoni matul il-perjodu meqjus kienet aktar pronunzjata u l-varjazzjoni fl-impjiegi jirrifletti dan. B’mod ġenerali, l-impjiegi fl-industrija Komunitarja naqsu bi 44 % bejn l-2002 u l-IP, jiġifieri minn madwar 700 persuna għal madwar 400 persuna. Dan juri li l-industrija Komunitarja tjiebet l-effiċjenza ladarba, fl-istess ħin, il-volumi tal-produzzjoni naqsu biss b’6 %. 2002 | 2003 | 2004 | 2005 | IP | Impjiegi (persuni) | 702 | 475 | 668 | 577 | 391 | Indiċi (2002=100) | 100 | 68 | 95 | 82 | 56 | (h) Il-produttività 121. Il-produttività tal-ħaddiema Komunitarji, mkejla f’riżultat (tunnellati) għal kull impjegat fis-sena, li tibda minn livell ta’ 344 tunnellata għal kull impjegat, żdiedet matul il-perjodu kkunsidrat, ħlief fl-2004, u matul l-IP kienet fuq livell ta’ 68 % ogħla mill-2002. Dan jirrifletti l-fatt li l-impjiegi naqsu b’44 % matul il-perjodu kkunsidrat filwaqt li l-produzzjoni naqset biss b’6 %. Iż-żieda fil-produttività hija parzjalment dovuta għall-fatt li t-tnaqqis fl-impjiegi kien ogħla għal dawk il-produtturi Komunitarji fejn il-produttività għall-ewwel kienet relativament baxxa. 2002 | 2003 | 2004 | 2005 | IP | Produttivitá (tunnellati għal kull impjegat) | 344 | 463 | 383 | 384 | 578 | Indiċi (2002=100) | 100 | 135 | 111 | 111 | 168 | (i) Il-pagi 122. Il-paga medja għal kull impjegat żdiedet b’26 % bejn l-2002 u l-2003, baqgħet fuq livell simili matul l-2004 u mbagħad reġgħet żdiedet fl-2005 u fl-IP biex kien 77 % ogħla milli fl-2002. Iż-żieda fin-nefqa medja fil-pagi hija parzjalment dovuta għall-fatt li t-tnaqqis fl-impjiegi kien ogħla għal dawk il-produtturi Komunitarji fejn il-paga medja kienet għall-ewwel relattivament baxxa. 2002 | 2003 | 2004 | 2005 | IP | Nefqa fl-impjiegi totali għal kull impjegat (EUR) | 17 602 | 22 102 | 21 636 | 22 459 | 31 092 | Indiċi (2002=100) | 100 | 126 | 123 | 128 | 177 | (j) Il-fatturi li jaffettwaw il-prezzijiet tal-bejgħ 123. Il-prezzijiet għal kull unit għall-bejgħ Komunitarju lil klijenti indipendenti żdiedu fuq kollox b’14 % bejn l-2002 u l-IP. Fl-2004 il-prezzijiet kienu eċċezzjonalment għoljin minħabba s-sitwazzjoni dinjija ta’ domanda akbar min-normal u provvista aktar baxxa min-normal imsemmija fil-premessa (89). L-effett ta’ din is-sitwazzjoni kompla parzjalment matul l-2005 meta l-prezzijiet reġgħu lura għal livelli aktar normali, iżda matul l-IP 14 % kienu ogħla milli fl-2002. 2002 | 2003 | 2004 | 2005 | IP | Prezz ta’ l-unità fis-suq tal-KE (EUR/tunnellata) | 521 | 526 | 928 | 640 | 593 | Indiċi (2002=100) | 100 | 101 | 178 | 123 | 114 | (k) Il-profittabilità u d-dħul lura fuq l-investimenti 124. Matul il-perjodu kkunsidrat, il-profittabilità tal-bejgħ ta’ l-industrija Komunitarja tal-prodott simili, espressa bħala perċentwal ta’ bejgħ nett, żdiedet minn 0.8 % fl-2002 sa 3.1 % fl-2003, żdiedet b’mod eċċezzjonali għal 37.2 % fl-2004 minħabba s-sitwazzjoni deskritta fil-premessa (89), reġgħet lura għal 7.0 % fl-2005 u għal 2.5 % fl-IP. Għalhekk, il-profittabilità żdiedet b’1.7 punti perċentwali bejn l-2002 u l-IP. 2002 | 2003 | 2004 | 2005 | IP | Profittabilità tal-bejgħ tal-KE lil kumpaniji mhux relatati (% tal-bejgħ nett) | 0.8 % | 3.1 % | 37.2 % | 7.0 % | 2.5 % | 100 | 385 | 4668 | 884 | 313 | ROI (profitt f’% ta’ valur nett fuq il-kotba ta’ l-investimenti) | 3.6 % | 11.0 % | 410.2 % | 24.4 % | 10.4 % | 100 | 303 | 11252 | 668 | 284 | 125. Id-dħul lura fuq l-investiment (‘ROI’ - return on investments), espressa bħala profitt fil-perċentwal tal-valur nett fuq il-kotba ta’ l-investimenti, b’mod wiesgħa segwa t-tendenzi tal-profittabilità. Żdied minn livell ta’ 3.6 % fl-2002 għal 11 % fl-2003, żdied b’mod eċċezzjonali għal 410 % in 2004, reġa’ lura għal 24 % fl-2005, u mbagħad laħaq livell ta’ 10.4 % fl-IP, u b’hekk żdied b’6.8 punti perċentwali matul il-perjodu kkunsidrat. (l) Il ħruġ u d-dħul tal-flus tal-kontanti u l-ħila li jinġabar kapital 126. Il-ħruġ u d-dħul nett tal-flus minn attivitajiet operattivi kien kważi żero fl-2002. Żdied għal madwar 9 miljun EUR fl-2003, għal 83 miljun EUR fl-2004, u mbagħad reġa’ lura għal madwar 16-il miljun EUR fl-2005 u 17-il miljun fl-IP. Ma kien hemm ebda indikazzjoni li l-industrija Komunitarja ffaċċjat diffikultajiet fil-ġbir tal-kapital. 2002 | 2003 | 2004 | 2005 | IP | Dħul u ħruġ ta’ flus (EUR) | 132 | 9 551 | 83 701 | 16 445 | 17 092 | Indiċi (2002=-100) | 100 | 7214 | 63220 | 12421 | 12910 | (m) L-Investimenti 127. L-investimenti annwali ta’ l-industrija Komunitarja fil-produzzjoni tal-prodott simili laħqu ħames darbiet aktar bejn l-2002 u l-2003 qabel ma reġgħu lura fl-2004 għal madwar il-livelli ta’ l-2002. L-investimenti reġgħu żdiedu b’madwar ħames darbiet aktar bejn l-2004 u l-2005 u mbagħad naqsu xi ftit matul l-IP. B’mod ġenerali, l-investimenti żdiedu b’madwar 900 % bejn l-2002 u l-IP. L-investimenti ta’ l-industrija Komunitarja jistgħu jiġu attribwiti l-aktar għal produttur Komunitarju wieħed u ġie stabbilit li kienu għall-mantenuzzjoni u t-tiġdid tat-tagħmir eżistenti, u mhux għal skopijiet ta’ żieda ta’ kapaċità. 2002 | 2003 | 2004 | 2005 | IP | Investimenti netti (000 EUR) | 1 528 | 8 376 | 2 351 | 17 365 | 15 333 | Indiċi (2002=100) | 100 | 548 | 154 | 1,136 | 1,003 | (n) Il-kobor tal-marġinu tad-dumping 128. Minħabba l-volum, is-sehem mis-suq u l-prezzijiet ta’ l-importazzjonijiet mill-pajjiżi kkonċernati, l-impatt fuq l-industrija Komunitarja tal-kobor tal-marġni attwali tad-dumping ma jistax jitqies li huwa negliġibbli. (o) L-irkupru mid-dumping tal-passat 129. Kif indikat fil-premessa (88), l-evoluzzjoni fir-rigward tal-profittabilità tindika b’mod ċar li t-tneħħija tal-miżuri anti-dumping fuq SiMn f’Marzu 2003 ma influwenzatx b’mod sinifikanti s-sitwazzjoni ta’ l-industrija Komunitarja matul il-perjodu ta’ wara. 6. Konklużjoni dwar il-ħsara 130. F’kuntest ta’ konsum li qed jiżdied, is-sehem mis-suq ta’ l-industrija Komunitarja naqas bi 2.3 punti perċentwali sa 24.9 % matul il-perjodu meqjus. Fl-istess ħin, il-produzzjoni naqset b’6 % u l-utilizzazzjoni tal-kapaċità naqset ukoll b’5 punti perċentwali. Barra minn dan l-industrija Komunitarja kellha tirrilaxxja għadd ta’ impjiegi. Min-naħa l-oħra, xi indikaturi tal-ħsara jindikaw tendenza pożittiva matul il-perjodu meqjus, bħall-profittabilità, id-dħul u l-ħruġ tal-flus, id-dħul lura fuq l-investimenti u l-prezz tal-bejgħ li żdied b’14 %. Analiżi aktar dettaljata ta’ dik id- data madankollu turi li, minħabba n-natura tal-kummerċ, marġinu ta’ profitt ta’ 2.5 % ma jitqiesx suffiċjenti għaliex ma jistax jiggarantixxi l-kontinwazzjoni ta’ l-industrija fit-terminu twil. Dwar iż-żieda fil-prezz, kien biżżejjed biex tiġi koperta ż-żieda fil-prezzijiet tal-materja prima, iżda mhux biex jiżdied il-marġinu ta’ profitt. Għalhekk, filwaqt li għadd ta’ indikaturi juru tendenzi pożittivi, l-industrija Komunitarja ma setgħetx tibbenefika miż-żieda ġenerali fil-konsum fis-suq Komunitarju, kif inhuwa evidenzjat mit-telf tagħha mis-sehem mis-suq, mit-tnaqqis tal-produzzjoni u mill-profittabilità baxxa tagħha. 131. Minħabba li produttur Komunitarju wieħed ma mmanifatturax il-prodott simili b’mod kontinwu matul il-perjodu meqjus, u waqqaf il-produzzjoni għal kollox matul l-2003 u għall-parti l-kbira ta’ l-IP, kif issemma fil-premessa (107), l-impatt ta’ din l-intermittenza ġie eżaminat aktar fid-dettall. L-analiżi wriet, madankollu, li minħabba l-produzzjoni ġeneralment żgħira ta’ dan il-produttur, it-tendenza ta’ produzzjoni intermittenti kellha biss impatt limitat fuq l-istampa sħiħa tal-ħsara u ma nefħitx l-indikaturi tal-ħsara b’mod sinifikanti. Dan huwa evidenzjat mill-fatt li l-esklużjoni ta’ dan il-produttur mill-analiżi tirriżulta biss f’ċifri ta’ operat ftit aħjar. B’mod partikolari, il-profittabilità ta’ l-industrija Komunitarja xorta ma tkunx sodisfaċenti fuq livell ta’ 3.2 % matul l-IP, filwaqt li l-produzzjoni u l-utilizzazzjoni tal-kapaċità xorta turi tendenzi negattivi. Għalhekk huwa konkluż li l-ħsara li ġarrbet l-industrija Komunitarja ma tistax tiġi attribwita biss għal dan il-produtturi Komunitarju. 132. Fid-dawl ta’ dan ta’ hawn fuq, huwa konkluż li l-industrija Komunitarja ġarrbet ħsara materjali fi ħdan it-tifsira ta’ l-Artikolu 3(5) tar-Regolament bażiku. E. IL-KAWŻALITÀ 1. Introduzzjoni 133. Skond l-Artikolu 3(6) u 3(7) tar-Regolament bażiku, il-Kummissjoni eżaminat jekk l-importazzjonijiet li huma soġġetti għal dumping kkawżawx ħsara lill-industrija Komunitarja fi grad li jippermettilha tkun ikklassifikat bħala materjali. Fatturi magħrufin għajr għall-importazzjonijiet li kienu soġġetti għal dumping, li fl-istess ħin jistgħu jkunu qed jagħmlu ħsara lill-industrija Komunitarja, ġew eżaminati wkoll biex ikun żgurat li l-ħsara possibbli kkawżata minn dawn il-fatturi l-oħra ma kinitx attribwita lill-importazzjonijiet li kienu soġġetti għal dumping. 2. L-effett ta’ l-importazzjonijiet li kienu soġġetti għal dumping 134. Bejn l-2002 u l-IP, il-volum ta’ importazzjonijiet li kienu soġġetti għal dumping tal-prodott ikkonċernat li joriġina fiċ-Ċina u fil-Każakstan żdied b’99 % u sehemhom mis-suq Komunitarju żdied b’madwar 4.6 punti perċentwali. Il-prezz medju ta’ dawn l-importazzjonijiet naqas bi 22 % bejn l-2002 u l-IP, iżda l-prezzijiet kienu ġeneralment aktar baxxi minn dawk ta’ l-industrija Komunitarja matul il-perjodu meqjus. Matul l-istess perjodu, il-volum ta’ importazzjonijiet li kienu soġġetti għal dumping tal-prodott ikkonċernat li joriġina fl-Ukraina żdied b’36 % u sehemhom mis-suq Komunitarju żdied b’madwar 4.5 punti perċentwali. Il-prezz medju ta’ dawn l-importazzjonijiet żdied bi 8 % bejn l-2002 u l-IP, iżda l-prezzijiet kienu ġeneralment fuq livelli qrib dawk ta’ l-industrija Komunitarja matul il-perjodu meqjus. 135. Kif indikat fil-premessa (104) hawn fuq, it-tqaċċit fil-prezz ta' importazzjonijiet miċ-Ċina u l-Każakstan kien b’mod ġenerali 0.5 % fuq bażi tal-medja bil-piż differenzjat, filwaqt li ma kien hemm ebda tqaċċit fil-prezz mill-importazzjonijiet mill-Ukraina. 136. Minħabba l-bejgħ bi prezz aktar baxx minn dak tas-suq Komunitarju mill-importazzjonijiet miċ-Ċina u mill-Każakstan, huwa meqjus li dawn l-importazzjonijiet li kienu soġġetti għal dumping eżerċitaw pressjoni ’l isfel fuq il-prezzijiet, u rażżnu lill-industrija Komunitarja milli żżid il-prezzijiet tal-bejgħ tagħha sa livell li kien ikun neċessarju biex jiġi realizzat profitt sostenibbli. Għalhekk, hemm konnessjoni ta’ kawżalità ċara bejn dawk l-importazzjonijiet u l-ħsara lill-industrija Komunitarja. Min-naħa l-oħra, minħabba n-nuqqas ta’ bejgħ bi prezz aktar baxx ta’ l-importazzjonijiet mill-Ukraina u l-fatt li l-marġni tal-ħsara għall-Ukraina huwa f'livell de minimis (ara l-premessi (168) u (169)), huwa meqjus li ma hemm konnessjoni ta’ kawżalità ċara bejn l-importazzjonijiet mill-Ukraina u l-ħsara lill-industrija Komunitarja. 3. L-effett ta’ fatturi oħrajn (a) L-operat fl-esportazzjoni ta’ l-industrija Komunitarja 137. Kif jidher mit-tabella hawn taħt, il-volum ta’ bejgħ għall-esportazzjoni naqas b’40 % matul il-perjodu meqjus. Il-prezz ta’ l-unità għal dan il-bejgħ baqa’ relattivament stabbli, għajr dawk matul l-2004. 2002 | 2003 | 2004 | 2005 | IP | Volum ta’ bejgħ mill-esportazzjoni (tunnellati) | 12 056 | 16 445 | 10 524 | 9 713 | 7 191 | Indiċi (2002=100) | 100 | 136 | 87 | 81 | 60 | Prezz tal-bejgħ mill-esportazzjoni (EUR/tunnellata) | 598 | 522 | 787 | 592 | 578 | Indiċi (2002=100) | 100 | 87 | 132 | 99 | 97 | 138. Madankollu, ta’ min jinnota li l-livell ta’ bejgħ mill-esportazzjoni mhuwiex sinifikanti fil-kuntest tal-bejgħ totali ta’ l-industrija Komunitarja, u jirrappreżenta biss madwar 3 % sa 7 % tal-bejgħ totali matul il-perjodu meqjus. Għalhekk huwa meqjus li l-attività ta’ esportazzjoni ma setgħet ikkontribwiet b’ebda mod għall-ħsara materjali li ġarrbet l-industrija Komunitarja. (b) L-importazzjonijiet minn pajjiżi terzi 139. L-analiżi ta’ l-importazzjonijiet minn pajjiżi terzi hija bbażata fuq data mill-Eurostat. Għal għadd ta’ pajjiżi kien possibbli li din id-data tiġi vverifikata ma’ informazzjoni vverifikata provduta minn partijiet interessati, li kkonferma d-dipendibbiltà tad-data ta’ l-Eurostat. 140. L-importazzjonijiet totali mill-pajjiżi kollha, ħlief il-pajjiżi kkonċernati, naqsu matul il-perjodu meqjus b’madwar 6 %, jiġifieri minn madwar 377 000 tunnellata fl-2002 għal madwar 354 000 tunnellata fl-IP. Is-sehem mis-suq korrispondenti naqas minn madwar 45 % għal madwar 39 %. L-għejun ewlenin ta’ importazzjonijiet minn pajjiżi terzi huma n-Norveġja, l-Indja, l-Afrika t’Isfel u l-Brażil. 2002 | 2003 | 2004 | 2005 | IP | Volum mill-pajjiżi terzi l-oħrajn kollha (tunnellati) | 376 919 | 437 205 | 393 857 | 364 250 | 353 802 | Indiċi (2002=100) | 100 | 116 | 104 | 97 | 94 | Sehem mis-suq tal-pajjiżi terzi l-oħrajn kollha | 45.1 % | 50.1 % | 40.9 % | 39.5 % | 39.2 % | Prezz mill-pajjiżi terzi l-oħrajn kollha (EUR/tunnellata) | 523 | 528 | 823 | 691 | 597 | Indiċi (2002=100) | 100 | 101 | 157 | 132 | 114 | Sors: Eurostat | 141. L-importazzjonijiet min-Norveġja naqsu b’madwar 11 %, u s-sehem mis-suq ta’ dawk l-importazzjonijiet naqas b’madwar 4.9 punti perċentwali (IP = 21.9 %), matul il-perjodu meqjus. B’mod ġenerali, il-prezz medju ta’ l-importazzjonijiet min-Norveġja kien ogħla minn dak ta’ l-industrija Komunitarja matul il-perjodu meqjus kollu. Filwaqt li l-prezz baxx ta’ l-importazzjonijiet tal-karbonju min-Norveġja jista’ jkun aktar baxx mill-prezzijiet ta’ l-industrija Komunitarja sa ċertu punt, minħabba li din il-kwalità ta’ prodott tirrappreżenta biss parti żgħira (madwar 5 %) tal-produzzjoni kollha ta’ l-industrija Komunitarja, u minħabba n-nuqqas ta’ bejgħ ġenerali bi prezz aktar baxx minn dak tas-suq u t-tnaqqis kemm fil-volumi ta’ l-importazzjonijiet u s-sehem mis-suq, ġie meqjus li l-importazzjonijiet min-Norveġja ma kkontribwewx għall-ħsara materjali li ġarrbet l-industrija Komunitarja. In-Norveġja | 2002 | 2003 | 2004 | 2005 | IP | Volum ta' importazzjonijiet (tunnellati) | 224 253 | 213 838 | 178 639 | 200 310 | 200 272 | Indiċi (2002=100) | 100 | 95 | 80 | 89 | 89 | Sehem mis-suq ta’ l-importazzjonijiet | 26.8 % | 24.5 % | 18.6 % | 21.7 % | 22.2 % | Prezz ta’ l-importazzjonijiet (EUR/tunnellata) | 574 | 604 | 956 | 765 | 656 | Indiċi (2002=100) | 100 | 105 | 167 | 133 | 114 | Sors: Eurostat | 142. L-importazzjonijiet mill-Indja żdiedu b’aktar minn 300 %, u s-sehem mis-suq ta’ dawk l-importazzjonijiet żdied b’7.3 punti perċentwali (IP = 9.7 %), matul il-perjodu meqjus. Fl-istess ħin, il-prezz medju ta’ l-importazzjonijiet mill-Indja kien ftit ogħla minn dawk ta’ l-industrija Komunitarja (jiġifieri ebda bejgħ bi prezz aktar baxx mill-prezz tas-suq). Minħabba n-nuqqas ta’ bejgħ bi prezz aktar baxx mill-prezz tas-suq mill-importazzjonijiet mill-Indja, huwa meqjus li ma hemm ebda evidenza ċara li l-importazzjonijiet mill-Indja ikkontribwew għall-ħsara materjali li ġarrbet l-industrija Komunitarja. L-Indja | 2002 | 2003 | 2004 | 2005 | IP | Volum ta' importazzjonijiet (tunnellati) | 19 954 | 33 497 | 31 593 | 48 123 | 89 017 | Indiċi (2002=100) | 100 | 168 | 158 | 241 | 446 | Sehem mis-suq ta’ l-importazzjonijiet | 2.4 % | 3.8 % | 3.3 % | 5.2 % | 9.9 % | Prezz ta’ l-importazzjonijiet (EUR/tunnellata) | 479 | 449 | 804 | 591 | 521 | Indiċi (2002=100) | 100 | 94 | 168 | 123 | 109 | Sors: Eurostat | 143. L-importazzjonijiet mill-Afrika t’Isfel naqsu b’madwar 38 %, u s-sehem mis-suq ta’ dawk l-importazzjonijiet naqas b’madwar 2.45 punti perċentwali (IP = 3.2 %) matul il-perjodu meqjus. Il-prezz medju ta’ l-importazzjonijiet mill-Afrika t’Isfel kien aktar baxx minn dak ta’ l-industrija Komunitarja u simili għal dak prattikat mill-pajjiżi kkonċernati. Għalhekk huwa meqjus li l-importazzjonijiet mill-Afrika t’Isfel setgħu kkontribwew għall-ħsara li ġarrbet l-industrija Komunitarja. Iżda, minħabba t-tnaqqis sinifikanti b’mod ġenerali fl-importazzjonijiet mill-Afrika t’Isfel u s-sehem mis-suq żgħir tagħhom, mhuwiex meqjus biżżejjed biex titkisser il-konnessjoni ta’ kawżalità bejn il-ħsara materjali li ġarrbet l-industrija Komunitarja u l-importazzjonijiet li kienu soġġetti għal dumping miċ-Ċina u l-Każakstan. L-Afrika t'Isfel | 2002 | 2003 | 2004 | 2005 | IP | Volum ta' importazzjonijiet mill-Afrika t’Isfel (tunnellati) | 47 808 | 81 330 | 58 753 | 52 640 | 29 531 | Indiċi (2002=100) | 100 | 170 | 123 | 110 | 62 | Sehem mis-suq ta’ l-importazzjonijiet | 5.7 % | 9.3 % | 6.1 % | 5.7 % | 3.3 % | Prezz ta’ l-importazzjonijiet (EUR/tunnellata) | 417 | 429 | 660 | 611 | 501 | Indiċi (2002=100) | 100 | 103 | 158 | 147 | 120 | Sors: Eurostat | 144. L-importazzjonijiet minn pajjiżi terzi oħrajn, inkluża l-Brażil, naqsu b’madwar 59 %, u s-sehem tas-suq ta’ dawk l-importazzjonijiet naqas b’madwar 6.4 punti perċentwali (IP = 3.8 %), matul il-perjodu meqjus. Fl-istess ħin, il-prezz medju ta’ l-importazzjonijiet minn pajjiżi terzi oħrajn kien ogħla minn dak ta’ l-industrija Komunitarja (jiġifieri ebda bejgħ bi prezz aktar baxx mill-prezz tas-suq). Minħabba n-nuqqas ta’ bejgħ bi prezz aktar baxx mill-prezz tas-suq minn dawk l-importazzjonijiet u t-tendenzi li jonqsu, huwa meqjus li ma kkontribwewx għall-ħsara materjali li ġarrbet l-industrija Komunitarja. Pajjiżi terzi oħrajn (inkluż il-Brażil) | 2002 | 2003 | 2004 | 2005 | IP | Volum ta' importazzjonijiet (tunnellati) | 84 904 | 108 539 | 124 872 | 63 178 | 34 982 | Indiċi (2002=100) | 100 | 128 | 147 | 74 | 41 | Sehem mis-suq ta’ l-importazzjonijiet | 10.1 % | 12.4 % | 13.0 % | 6.8 % | 3.9 % | Prezz ta’ l-importazzjonijiet (EUR/tunnellata) | 460 | 476 | 713 | 598 | 528 | Indiċi (2002=100) | 100 | 104 | 155 | 130 | 115 | Sors: Eurostat | (c) Il-kompetizzjoni mill-produttur Komunitarju l-ieħor 145. Kif indikat fil-premessa (91) above, produttur Komunitarju wieħed ma kooperax fl-investigazzjoni. Fuq bażi ta’ informazzjoni miksuba matul l-investigazzjoni mill-produtturi Komunitarji li kkooperaw, huwa stmat li l-volum ta’ bejgħ tiegħu fil-Komunità kien ta’ madwar 30 000 tunnellata matul il-perjodu kollu meqjus. B’mod simili, is-sehem tas-suq korrispondenti kien stabbli matul il-perjodu kollu meqjus bħala madwar 3 %. Għalhekk il-produttur Komunitarju l-ieħor ma kisibx volum ta’ bejgħ u sehem mis-suq bi ħsara għall-industrija Komunitarja. Ebda informazzjoni ma kienet disponibbli dwar il-prezzijiet ta’ dan il- produttur Komunitarju. 2002 | 2003 | 2004 | 2005 | IP | Volum tal-bejgħ fil-KE tal-produtturi Komunitarji l-oħrajn (tunnellati) | 30 000 | 30 000 | 30 000 | 30 000 | 30 000 | Indiċi (2002=100) | 100 | 100 | 100 | 100 | 100 | Sehem mis-suq tal-produtturi Komunitarji l-oħrajn | 3.6 % | 3.4 % | 3.1 % | 3.3 % | 3.3 % | Indiċi (2002=100) | 100 | 96 | 87 | 91 | 93 | Sors: investigazzjoni, ilment | 146. Minħabba dan ta’ hawn fuq, u minħabba n-nuqqas ta’ informazzjoni kontrarja, huwa konkluż li l-produttur Komunitarju l-ieħor ma kkontribwiex għall-ħsara li ġarrbet l-industrija Komunitarja. (d) L-ispejjeż tal-produzzjoni (materja prima) 147. L-elementi ewlenin fin-nefqa totali tal-produzzjoni huma l-materja prima (madwar 45 % sa 55 %) u l-elettriku (madwar 20 % sa 30 %). Il-ħidma diretta hija responsabbli għal madwar 5 % ta’ l-ispejjeż. L-ispiża tal-produzzjoni ta’ l-industrija Komunitarja żdiedet bi 12 % bejn l-2002 u l-IP. 2002 | 2003 | 2004 | 2005 | IP | L-ispiża tal-produzzjoni ta’ l-unità (EUR/tunnellata) | 517 | 510 | 583 | 595 | 578 | Indiċi (2002=100) | 100 | 99 | 113 | 115 | 112 | 148. Xi partijiet interessati allegaw li l-ħsara li ġarrbet l-industrija Komunitarja kienet tista’ tiġi attribwita għaż-żidiet fl-ispejjeż tal-produzzjoni. Fir-rigward ta’ spejjeż materjali, ladarba dawn huma ġeneralment prodotti ta’ materja prima li, bħala prinċipju huma nnegozjati fis-suq internazzjonali, huwa meqjus li ż-żieda fil-prezz affettwa lill-produtturi kollha ta’ SiMn, li normalment ikunu mġiegħla jżidu l-prezzijiet tagħhom kollha. Għalhekk il-ħsara ma kinitx ikkawżata miż-żieda ġenerali fil-prezzijiet tal-materjal prima fihom infushom iżda mill-fatt li, minħabba l-importazzjonijiet li huma soġġetti għal dumping li kienu qed jinbiegħu bi prezz aktar baxx mill-prezzijiet fis-suq ta’ l-industrija Komunitarja, l-industrija Komunitarja ma setgħetx tbigħ f’livell li tkun tista’ tirrealizza marġinu ta’ profitt suffiċjenti. Dwar in-nefqa ta’ l-impjiegi, kif indikat fil-premessa (115) hawn fuq, id-data dwar il-produttività wriet li, b’mod ġenerali, l-industrija Komunitarja rnexxielha tpaċi ż-żidiet fl-ispejjeż ma’ żidiet fl-effiċjenza u l-produttività. Xi partijiet irreferew għall-ispejjeż ta’ l-elettriku bħala r-raġuni prinċipali għala l-industrija tal-Komunità setgħet issofri danni. F’dan ir-rigward, kien stabbilit li l-prezzijiet ta’ l-elettriku għal utenti industrijali fil-pajjiżi fejn l-industrija tal-Komunità hija bbażata kienu f’konformità mal-prezzijiet fi swieq oħra kbar fid-dinja u konsegwentement ma jistgħux jitqiesu bħala sors ta’ dannu kaġunat fuqhom minnhom stess. L-ispejjeż ta’ l-elettriku seta’ kellhom xi impatt fuq il-ħidma ġenerali, iżda biss fil-każ ta’ produttur Komunitarju wieħed li esperjenza nuqqasijiet ta’ provvista ta’ l-elettriku minħabba żidiet importanti fil-prezzijiet ta’ l-elettriku u t-tilwima relatata mal-provditur ta’ l-enerġija. B’mod ġenerali huwa konkluż li ż-żidiet fin-nefqa tal-produzzjoni ma kkontribwewx għall-ħsara li ġarrbet l-industrija Komunitarja. (e) Il-ħsara kkawżata mill-produttur stess 149. Ladarba l-investiment ta’ produttur Komunitarju wieħed żdied b’mod sinifikanti bejn l-2004 u l-2005 (ara l-premessa (121)), ġie eżaminat jekk l-inġurja kinitx kawżata minnu stess. Dan l-investiment kellu impatt dirett fuq l-ispiża tal-produzzjoni u għalhekk fuq il-profittabilità ta’ l-industrija Komunitarja. Madankollu l-analiżi wriet li minħabba t-tagħbija limitata ta’ dan l-investiment fl-ispiża totali tal-produzzjoni, l-impatt fuq il-profittabilità kien marġinali. Għalhekk huwa konkluż li l-investiment ta’ produttur Komunitarju wieħed seta’ kkontribwixxa għall-ħsara li ġarrbet l-industrija Komunitarja iżda mhux sa estent li jkisser il-konnessjoni tal-kawżalità. (f) Ix-xaqliba ’l isfel fis-suq għas-siliko-manganiż minħabba fiċ-ċiklu fil-produzzjoni ta’ l-azzar 150. Xi partijiet allegaw li t-tnaqqis fid-domanda għall-azzar u t-tnaqqis konsegwenti fid-domanda għal SiMn, li saret matul it-tieni nofs ta’ l-2004 u fl-ewwel nofs ta’ l-2005, wara ż-żieda bħal qatt qabel fid-domanda deskritta fil-premessa (89), ikkontribwixxa għall-istat ħażin ta’ l-industrija Komunitarja. Madankollu l-investigazzjoni wriet li matul il-perjodu kollu meqjus, il-konsum Komunitarju żdied b’mod ġenerali bi 9 %. Minħabba dan, l-argument huwa miċħud. 4. Konklużjoni dwar il-kawżalità 151. Il-koinċidenza fiż-żmien bejn, min-naħa l-waħda, iż-żieda fl-importazzjonijiet li kienu soġġetti għal dumping miċ-Ċina u l-Każakstan, is-sejbiet ta’ żieda fl-ishma mis-suq u l-bejgħ bi prezzijiet irħas u, min-naħa l-oħra, id-deterjorazzjoni fis-sitwazzjoni ta’ l-industrija Komunitarja, twassal għall-konklużjoni li l-importazzjonijiet li kienu soġġetti għal dumping ikkawżaw il-ħsara materjali li ġarrbet l-industrija Komunitarja fi ħdan it-tifsira ta’ l-Artikolu 3(6) tar-Regolament bażiku. 152. Ġew analizzati fatturi oħrajn iżda nstabu li ma kinux raġuni determinanti għall-ħsara mġarrba. Dwar l-Ukraina, li tirrappreżenta 23 % tas-sehem mis-suq, ladarba ma hemmx bejgħ bi prezz aktar baxx b’mod ġenerali, jitqies li l-importazzjonijiet minnha ma kkontribwewx għall-ħsara ta’ l-industrija Komunitarja. L-importazzjonijiet mill-Afrika t’Isfel setgħu kkontribwew għall-ħsara li ġarrbet l-industrija Komunitarja, iżda minħabba s-sehem mis-suq żgħir tagħhom u l-volumi li qed jonqsu mhux f’ammont biżżejjed li jkisser il-konnessjoni tal-kawżalità stabbilita ma’ l-importazzjonijiet miċ-Ċina u mill-Każakstan. Minħabba n-nuqqas ta’ bejgħ bi prezz aktar baxx, il-volumi ta’ l-importazzjonijiet u ċ-ċifri tat-tendenzi, lanqas ma hemm xi evidenza li l-importazzjonijiet mill-Indja jew minn pajjiżi terzi oħrajn (inkluża l-Brażil), ikkontribwew għall-ħsara li ġarrbet l-industrija Komunitarja. L-investiment ta’ produttur wieħed tal-Komunità seta’ kkontribwixxa għad-dannu soffert mill-industrija tal-Komunità; iżda, minħabba piż limitat ta’ dan l-investiment, mhux sal-punt li jikser ir-rabta kawżali. Barra minn hekk, l-ebda fattur ieħor magħruf, jiġifieri l-operat fl-esportazzjoni ta’ l-industrija Komunitarja, il-kompetizzjoni mill-produttur Komunitarju l-ieħor, iż-żieda fin-nefqa tal-produzzjoni jew iċ-ċiklu tas-suq għall-azzar, ikkontribwixxa għall-ħsara ta’ l-industrija Komunitarja. 153. Fuq bażi ta’ l-analiżi ta’ hawn fuq, li ddistingwiet sew bejn u sseparat l-effetti tal-fatturi kollha magħrufa li għandhom effett fuq is-sitwazzjoni ta’ l-industrija Komunitarja mill-effett ta’ ħsara ta’ l-importazzjonijiet li kienu soġġetti għal dumping, huwa konkluż li l-importazzjonijiet miċ-Ċina u mill-Każakstan kkawżaw ħsara materjali lill-industrija Komunitarja fi ħdan it-tifsira ta’ l-Artikolu 3(6) tar-Regolament bażiku. F. L-INTERESS KOMUNITARJU 154. Il-Kummissjoni eżaminat jekk, minkejja l-konklużjoni dwar id-dumping , il-ħsara u l-kawżalità, jeżistux raġunijiet konvinċenti jew le li jwasslu għall-konklużjoni li li mhux fl-interess Komunitarju li jiġu adottati miżuri f’dan il-każ partikolari. Għal dan l-iskop, u skond l-Artikolu 21(1) tar-Regolament bażiku, il-Kummissjoni qieset l-impatt tal-miżuri fuq il-partijiet kollha involuti kif ukoll il-konsegwenzi probabbli li ma jittieħdux miżuri. 1. L-interess ta’ l-industrija Komunitarja 155. Fid-dawl ta' dak li ntqal qabel, jiġu imposti miżuri jiġu fuq l-importazzjonijiet miċ-Ċina u l-Każakstan. Huwa mistenni li l-impożizzjoni ta' dawn il-miżuri twassal għal żieda fil-prezzijiet għal SiMn minn dawn il-pajjiżi u tipprovdi lill-industrija Komunitarja l-opportunità li ttejjeb is-sitwazzjoni tagħha permezz ta’ prezzijiet ogħla u possibbilment permezz ta’ volumi akbar ta’ bejgħ u sehem mis-suq akbar. Fin-nuqqas ta’ miżuri, huwa mistenni li l-importazzjonijiet ikomplu bi prezzijiet aktar baxxi miċ-Ċina u mill-Każakstan, u li l-industrija Komunitarja ma jkollhiex l-opportunità li ttejjeb is-sitwazzjoni tagħha. 156. Dwar il-prodott bil-karbonju baxx, dan jirrappreżenta biss 5 % mill-produzzjoni ta’ l-industrija Komunitarja u huwa importat l-aktar min-Norveġja, iżda wkoll miċ-Ċina. Filwaqt li hu meqjus li, jekk jiġu imposti l-miżuri, il-kwantitajiet li bħalissa jiġu miċ-Ċina jistgħu sa ċertu punt jiġu sostitwiti minn importazzjonijiet min-Norveġja, il-miżuri jipprovdu lill-industrija Komunitarja l-opportunità li żżid il-produzzjoni tagħha u l-bejgħ tagħha tal-prodott bil-karbonju baxx sabiex tilħaq id-domanda. 2. L-interess tal-produtturi Komunitarji l-oħrajn 157. Hemm biss produttur wieħed fil-Komunità minbarra l-industrija Komunitarja. Fin-nuqqas ta’ kooperazzjoni minn dan il-produttur, u għalhekk ta’ data preċiża dwar l-attività tiegħu, huwa stmat, fuq bażi ta’ l-informazzjoni mill-produtturi Komunitarji li kkooperaw, li l-produzzjoni ta’ dan il-manifattur hija madwar 10 % sa 15 % ta’ dik ta’ l-industrija Komunitarja. Jekk jiġu imposti l-miżuri anti-dumping, l-istess tip ta’ żviluppi bħal dawk stabbiliti fil-premessi (149) u (150) għall-industrija Komunitarja, jistgħu jiġu mistennija għal dan il-produttur Komunitarju l-ieħor ukoll. 3. L-interess ta’ l-importaturi mhux relatati fil-Komunità 158. Żewg importaturi indipendenti tal-prodott ikkonċernat ikooperaw fil-proċedura billi mlew u ssottomettew il-kwestjonarji. 159. Dawn l-importaturi esprimew tħassib li, jekk jiġu imposti l-miżuri, dwar (i) l-impatt negattiv fuq is-sitwazzjoni tal-provvista fil-Komunità, minħabba li l-kapaċità totali tal-produzzjoni fil-Komunità ammontat għal biss madwar terz tal-konsum, u (ii) l-effett negattiv ta’ kwalunkwe miżura fuq in-nefqa tal-produzzjoni kkonċernata, li bħala materja prima fondamentali għall-produzzjoni ta’ l-azzar, jaffettwa l-produzzjoni Komunitarja ta’ l-azzar. 160. Dwar is-sitwazzjoni tal-provvista fil-Komunità, huwa veru li l-konsum huwa madwar tliet darbiet daqs il-kapaċità Komunitarja kurrenti tal-produzzjoni u li l-industrija Komunitarja pprovdiet biss madwar 25 % tad-domanda Komunitarja matul l-IP. Madankollu l-industrija Komunitarja kienet qed topera b’utilizzazzjoni ta’ kapaċità ta’ madwar 70 % matul l-IP, u b’utilizzazzjoni ta’ kapaċità bejn 70 % u 80 % matul il-perjodu meqjus. Għalhekk hija f’pożizzjoni li żżid b’mod sinjinfikanti l-produzzjoni kurrenti. Ukoll, minħabba l-kwantitajiet relattivament limitati ta’ l-importazzjonijiet li jkunu soġġetti għal miżuri (kif indikat fil-premessi (149) u (150) hawn fuq) u minħabba li t-tnaqqis possibbli ta’ importazzjonijiet mill-pajjiżi kkonċernati jista’ jiġi kkumpensat minn esportazzjonijiet minn pajjiżi oħrajn, huwa meqjus li l-impożizzjoni tad-dazji ma jkollhiex impatt imdaqqas fuq id-disponibbiltà ta’ provvisti għall-importaturi. Ukoll, minbarra l-provvisti minn produtturi Komunitarji u mill-pajjiżi kkonċernati mill-investigazzjoni, is-suq Komunitarju huwa wkoll provdut, sa l-estent ta’ kważi 40 % tal-konsum, minn pajjiżi oħrajn, b’mod partikolari n-Norveġja, l-Indja, l-Afrika t’Isfel u l-Brażil. Dawk il-pajjiżi b’mod kumulattiv fl-imgħoddi pprovdew kwantitajiet ogħla lill-Komunità. 161. Huwa rikonoxxut li jekk jiġu introdotti l-miżuri, jista’ jkun hemm xi waqfien fit-terminu l-qasir minħabba dewmien possibbli bil-produzzjoni Komunitarja li tkun qed tiżdied u jekk ikun neċessarju li xi utenti jirranġaw provvisti alternattivi. 162. Sa fejn huma kkonċernati l-importaturi, ukoll kieku l-industrija Komunitarja kellha żżid il-produzzjoni, il-bejgħ u s-sehem mis-suq tagħha fil-Komunità, minħabba li l-industrja Komunitarja tista’ biss tipprovdi madwar 30 % tas-suq Komunitarju, u minħabba li l-konsum Komunitarju qed jikber, xorta jibqa’ l-ħtieġa għal attività sostanzjali fl-importazzjoni. Filwaqt li huwa rikonoxxut li l-importaturi b’mod ġenerali joperaw b’marġinu ta’ profitt relattivament baxx u li kwalunkwe soluzzjoni ta’ tilwimiet fiż-żmien qasir li jirriżultaw mill-utenti jfittxu li jirranġaw provvisti ġodda jew alternattivi jistgħu jaffettwaw b’mod negattiv il-marġni tagħhom, jtiqies li l-importaturi huma f’pożizzjoni li jissalvagwardjaw il-marġni taghhom billi jgħaddu l-ispejjeż miżjuda lill-utenti. 4. L-interess ta’ l-utenti 163. Għaxar utenti tal-prodott ikkonċernat fl-industrija tal-metall ikkooperaw fil-proċedura billi mlew u ssottomettew kwestjonarji jew għamlu sottomissjonijiet. Waslet ukoll sottomissjoni mill-Konfederazzjoni Ewropea ta’ l-Industriji tal-Ħadid u l-Azzar (EUROFER). 164. L-utenti esprimew tħassib simili dwar provvista suffiċjenti u spejjeż akbar għall-utenti aħħarin, bħalma għamlu l-importaturi, kif jingħad fil-premessa (153) hawn fuq. Għar-raġunijiet stabbiliti fil-premessa (154), huwa meqjus li l-impożizzjoni ta’ miżuri ma jkollhiex effett detrimentali s